Siapakah Dewi Ammit Dalam Siri Moon Knight?

Kejam, tamak dan ganas. Itulah antara sifat-sifat yang dimiliki oleh seekor makhluk mitologi bernama Ammit seperti yang dipersembahkan di dalam siri Moon Knight. Namun apakah dewi Ammit ini benar-benar memiliki sifat-sifat seperti yang kita saksikan di dalam siri itu? Bagi mengetahui kisah dan perihal makhluk mitos ini dengan lebih dekat, penulis berbesar hari untuk menjemput para pembaca sekalian untuk menekuni artikel ini.

Kedudukan serta peranan dewi Ammit di dalam mitologi masyarakat Mesir purba sebenarnya lebih tertumpu kepada penceritaan berkenaan alam kematian. Hal ini dilihat bertentangan sama sekali dengan paparan yang ditonjolkan di dalam siri Moon Knight. Ini kerana, di dalam siri Moon Knight, dewi Ammit dipersembahkan sebagai seorang dewi yang disembah dan dipuja serta mempunyai pengikut yang ramai. Namun realitinya menurut mitologi Mesir purba, bukan itu menjadi keutamaan masyarakt Mesir pada ketika itu.

Hal ini dapat dibuktikan melalui lakaran serta seni ukiran yang dihasilkan oleh masyarakat Mesir purba, dewi Ammit lazimnya akan ditampilkan berada berdekatan dengan dacing keadilan (Scale of justice) di samping dewa Thoth dan dewa Anubis. Hal ini kerana, dewi Ammit bertindak sebagai pembantu serta peneman kepada dua dewa ini sewaktu menjalankan proses pengadilan bagi menentukan nasib para manusia di alam kematian.

Menurut kepercayaan masyarakat Mesir purba, sekiranya pada dacing tersebut (Scale of justice) terlihat bahawa timbangan jantung seseorang itu berada pada kedudukan yang setaraf dan stabil dengan timbangan bulu pelepah Ma’at1, maka bergembiralah seseorang itu kerana dia telah berjaya melengkapkan kehidupannya untuk berlayar ke Duat bagi bertemu dengan dewa segala alam kematian, dewa Osiris.

Namun, sekiranya pada dacing itu terlihatnya timbangan jantung lebih berat berbanding timbangan bulu pelepah Ma’at, maka bersiap-sedialah seseorang itu kerana jantungnya akan dilempar oleh dewa Anubis sebagai hidangan kepada dewi Ammit yang bersedia dengan kerakusannya untuk melahap jantung itu. Menariknya, terdapat sedikit persamaan antara mitologi ini dengan apa yang dipertontonkan di dalam siri Moon Knight.

Hal ini kerana, di dalam siri Moon Knight, kita juga dapat menyaksikan dewi Ammit menyedut dan menyerap roh-roh manusia yang tidak memiliki hati yang baik dan murni. Oleh itu jelaslah bahawa apa yang digambarkan oleh siri ini agak selari dengan apa yang tercatat di atas lembaran mitologi masyarakat Mesir purba. Adapun sebaik sahaja jantung seseorang manusia itu dilahap kenyang oleh Ammit, maka lenyaplah manusia itu buat selama-lamanya.

Berdasarkan gambar di atas, kita dapat melihat bahawa fizikal dewi Ammit digambarkan sebagai seorang dewa yang agak mengerikan serta berlainan dengan dewa-dewi kebanyakan. Hal ini kerana, bentuk fizikalnya merupakan gabungan daripada tubuh badan haiwan-haiwan yang ganas. Kepala buaya yang terkenal dengan kebengisan dan gigi tajamnya menjadi kepala Ammit, separuh daripada badannya pula datang daripada badan singa yang gagah perkasa, manakala kaki badak air pula menjadi kakinya.

Jika diperhatikan, kombinasi fizikal haiwan-haiwan ini merupakan sebuah kombinasi yang mantap yang cukup padu untuk menakut-nakutkan masyarakat Mesir purba. Mana tidak tidaknya, kesemua haiwan ini; singa, buaya dan badak air adalah haiwan yang amat digeruni oleh masyarakat di lembah Nil pada ketika itu.

Menariknya lagi, memandangkan Ammit mempunyai anggota haiwan yang datang daripada dua habitat; air dan darat. Oleh itu, gabungan fizikal ini lantas seolah-olah bertindak sebagai amaran dan peringatan bahawa tiada tempat di atas dunia ini bagi sekalian manusia untuk melarikan diri dan menyorok daripada amukan Ammit. Demikianlah sedikit sebanyak kisah dan perihal mengenai dewi Ammit, selamanya akan dikenang sebagai pelahap jiwa para pendosa.

Nota:

1. Ma’at merujuk kepada sebuah konsep yang menjadi pegangan masyarakat Mesir purba. Konsep Ma’at merangkumi nilai-nilai murni, antaranya; kebenaran, penegakan undang-undang, keseimbangan, ketertiban, keharmonian, keadilan, dan moral.

RUJUKAN:

H., W. T. A. (2008). The Thames & Hudson Dictionary of Ancient egypt. Thames & Hudson.

Pinch, G. (2004). Egyptian mythology a guide to the gods, goddesses, and traditions of Ancient Egypt. Oxford University Press.


The Zookeeper’s Wife – Filem Yang Semua Perlu Tengok

Perang
Dunia Kedua telah disingkap segala rahsianya melalui media televisyen.
Filem-filem seperti Saving Private Ryan,
Schindler’s List dan Enemy at the Gates merupakan contoh
mengenai Eropah. Manakala Hacksaw Ridge
pula mengisahkan tentang peperangan Amerika Syarikat dan Jepun. Namun The Zookeeper’s Wife menunjukkan
perspektif di Warsaw jauh berbeza yang jarang ditekankan dalam filem-filem
perang.

The Zookeeper’s Wife menekankan kisah pengorbanan keluarga
Zabiński iaitu Dr. Jan (Johan Heldenbergh) dan Antonina (Jessica Chastain). Dr.
Jan merupakan pengarah Zoo Warsaw dibantu isterinya. Namun pada 1 September
1939, hidup mereka berubah buat selamanya apabila Luftwaffe mengeb0m Warsaw,
menandakan pencerobohan Jerman di Poland.

Nina dan
anak lelakinya Ryszard selamat. Apabila ketenteraan Poland ditewaskan, ketua
Zoo Berlin iaitu Dr. Lutz Heck (Daniel Bruhl) tiba di Warsaw yang menjalinkan
hubungan kayu tiga tanpa kerelaan Nina. Plot filem ini mula berkembang secara
serius dengan keluarga Zabiński menyelamatkan kaum Yahudi yang menjadi mangsa
kezaliman Jerman. Pengarah Niki Caro menunjukkan dengan tepat bagaimana Yahudi
disiksa dengan hidup mereka bagaikan buangan di tempat sendiri.

Keluarga
Zabiński cuba menyelamatkan Yahudi seramai mampu. Klimaks filem ini menyaksikan
Jan ditangkap kerana memberontak, dan Heck kembali ke Berlin yang sedang diasak
Soviet. Setelah Poland bebas, keluarga Zabiński bersatu dengan hampir semua
orang Yahudi diselamatkan mereka termasuk juga dengan penjaga zoo Jerzyk
(Michael McElhatton) yang sangat setia bersama mereka.

Selama
setahun Jan dan Nina terpisah kerana peperangan. Namun pada penghujung,
didedahkan bahawa berkat usaha berani dan mulia keluarga Zabiński, seramai 300 orang
diselamatkan. Dan keluarga ini juga mendapat penghargaan daripada Israel,
dengan ganjaran Zoo Warsaw dibuka sampai hari ini.

Impak
filem ini berjaya menunjukkan bagaimana perusahaan zoo dihancurkan kerana
peperangan. Haiwan dib0m dari udara. Yang terselamat seperti gajah, unta dan
helang pula ditemb4k. Singa dan harimau yang berkeliaran pun diberikan klu sama
juga. Tetapi filem ini berkembang pula menunjukkan anak-anak kecil Yahudi
dihantar ke kem-kem buruh m4ut utk dibvnvh. Belum lagi dengan pengalaman Nina
kerana terpaksa berpisah dengan bayinya Teresa.

Realiti
peperangan dalam filem ini tidak ditunjukkan dengan letvpan-letvpan serta
babak-babak berimpak tinggi. Sebaliknya perhatian yang diberikan bagaikan
menembusi roh membenarkan penonton menghayati setiap detik dengan teliti.
Pencinta-pencinta haiwan pun turut terasa dengan kem4tian serta kez4liman.

Filem
sebeginilah yang menunjukkan kenapa peperangan seharusnya diperangi dengan cara
keamanan. Bagaimana sebuah perusahaan zoo boleh tergelincir ke kancah krisis
sampai pekerja tidak mampu digajikan – bagaimana keluarga terbelah dan musnah –
bagaimana abu-abu kebakaran berawang-awangan bagai salji hitam – dan
sebagainya.

Tidak
banyak filem berkaitan H0l0kus sebenarnya fokus daripada perspektif wanita. Dan
the Zookeeper’s Wife meskipun tidak
mendapat kutipan selayaknya merupakan antara filem yang berjaya.

Ibu bapa
juga perlu memastikan filem ini tidak ditonton bersama kanak-kanak, oleh kerana
ada babak-babak yang tidak sesuai.
Terutamanya apabila seorang anak dara Y4hudi dir0g0l tentera-tentera Nazi.
Walaupun tindakan tersebut tidak ditunjuk, kesannya jelas apabila anak gadis
tersebut keluar berkelihatan sugul, berpakaian koyak dan berlumurah d4r4h
dengan teruk dari tumit ke peha.

Bercakap
dari perspektif sejarah pula, inilah realiti yang mana para Yahudi berdepan
apabila bala H0l0kus menimpa. Sementara ramai masih berdebat tentang angka,
yang sebenarnya tidak relevan pun, hakikatnya jelas. H0l0kus tetap berlaku.

Pandangan
penulis, filem ini layak ditarafkan dengan 8/10.


Leftenan Adnan: Sang Wira Bangsa

Kita semua tahu apabila Jepun melancarkan kempen mereka di Asia semasa Perang Dunia Kedua (WWII), kemaraan mereka sukar digugat oleh mana-mana tentera termasuk kuasa besar. Sehinggakan ada beberapa pihak yang berpandangan kemaraan mereka seperti taktik Blitzkrieg yang digunakan pihak Nazi Jerman di Eropah. Namun, Pertempuran Pasir Panjang menjadi saksi kepada jentera perang ini terhalang angkara keberanian sekumpulan askar Melayu di bawah pimpinan Allahyarham Leftenan Adnan Saidi.

Allahyarham dilahirkan di Sungai Ramal, Kajang, Selangor pada tahun 1915 dari sebuah keluarga Melayu Minangkabau. Beliau merupakan anak sulung dari tiga adik beradik dan adik-adiknya, Ahmad dan Amarullah mengikut jejak langkahnya sebagai tentera. Ahmad terbunuh apabila kapal perang HMS Pelanduk karam selepas diserang pihak Jepun dalam perjalanan ke Australia. Sementara Amarullah pula terselamat dari kancah perang WWII dan kini menetap di Kajang.

Selepas Rejimen Askar Melayu Diraja (RAMD) ditubuhkan, Allahyarham merupakan antara orang pertama yang menyertai rejimen tersebut. Beliau menyertai RAMD pada tahun 1933 semasa berusia 18 tahun. Untuk tahun-tahun berikutnya, Allahyarham merupakan askar terbaik dalam unitnya dan mendapat penghormatan sebagai pegawai Melayu pertama apabila mendapat kenaikan pangkat sebagai sarjan pada tahun 1936. Setahun selepas itu, beliau menghadiri sekolah latihan pegawai di Singapura dan menjadi pegawai bertauliah Melayu pertama.

Semasa tempoh itu juga, Allahyarham berkahwin dengan guru sekolah, Sofiah Fakir. Selepas mereka berkahwin, beliau memindahkan keluarganya ke Singapura kerana merasakan Singapura masih selamat dari ancaman tentera Jepun. Namun selepas mendengar berita kemaraan tentera Jepun dari utara dan pantai timur Semenanjung Tanah Melayu semakin menghampiri Singapura, Allahyarham memindahkan keluarganya kembali semula ke Kajang. Salah seorang anak Allahyarham, Mokhtar bercerita, “Saya baru berusia 4 tahun. Saya tak sedar itulah kali terakhir saya akan bertemu dengan ayah saya. Saya dan adik saya bersalaman dengan ayah sebelum dia meninggalkan. Dia hanya berpesan sedikit saja iaitu jaga diri dan jangan nakal. Saya boleh nampak ibu kelihatan sedih. Tetapi dia tidak mengatakan apa-apa.”

Ada sebab mengapa Jepun memfokuskan serangan mereka ke atas Singapura. Singapura merupakan simbol kepada kekuasaan koloni Britain dan jika Singapura jatuh ke tangan Tokyo, ia merupakan satu malapetaka kepada London. Maka atas sebab itulah, London memilih Arthur Percival sebagai pemerintah tentera mereka di Malaya. Selepas dilantik, perasaan Percival bercampur-baur di mana beliau merasakan perlantikannya itu ibarat tidak aktif sebagai pemerintah terntera jika perang tidak meletus di sebelah sini. Namun jika perang benar-benar meletus, maka ini menimbulkan satu dilema bila melihat kekurangan ketara pada tentera yang dimilikinya. Ini ditambah pula dengan kekurangan pengalaman yang dimilikinya kerana buat kali pertama dalam kariernya, Percival diberi peluang mengetuai pasukan tentera.

Selepas Jepun berjaya mendarat di Tanah Melayu dan semakin menghampiri Singapura pada Februari 1942, semua aset yang dimiliki pihak Britain digerakkan untuk mempertahankan Singapura. Ini termasuklah Briged Infantri Pertama Malaya diketuai Leftenan Kolonel Mordaunt Ellington di mana salah satu platun diketuai oleh Allahyarham. Pasukan Allahyarham diberi peranan mempertahankan Bukit Candu dari jatuh ke tangan Jepun. Bukit Candu amat penting kerana pertama, tempat tertinggi menghadap pulau dari sebelah utara dan kedua, di sinilah semua infrastruktur penting ketenteraan Britain termasuk hospital perang, depot senjata dan bekalan.

Pertempuran pertama antara askar Melayu dengan askar Jepun meletus pada pukul 2.00 petang, 13 Februari 1942. Divisyen Ke-18 Jepun menyerang mereka dari sebelah barat daya pantai sepanjang Benteng Pasir Panjang dan Jalan Ayer Rajah dan mendapat sokongan artileri Rejimen Infantri Ke-56. Kompeni B RAMD mempertahankan kawasan tersebut bermati-matian walaupun diasak bertubi-tubi pihak Jepun. Menyedari keperluan untuk berundur, Kompeni B mula berundur ke belakang tetapi sebelum sempat pengunduran tersebut selesai, pihak Jepun berjaya menembusi garisan pertahanan mereka. Dalam pertempuran ini, Kompeni B bertarung dengan bayonet selepas kehabisan peluru. Hanya beberapa anggota kompeni berjaya melarikan diri sementara bakinya ditahan dan dijadikan sebagai tawanan perang (POW). Selepas keadaan menjadi gelap, anggota Kompeni B yang terselamat dan Briged India Ke-44 berundur ke Mount Echo.

Pada 14 Februari, sehari sebelum sambutan Tahun Baru Cina, Jepun melancarkan serangan bertubi-tubi ke atas garisan pertahanan dikendalikan oleh Briged Pertama pada jam 8.30 pagi. Walaupun teruk diasak, mereka berjaya menahan serangan termasuk pertarungan tanpa senjata yang mengakibatkan kehilangan nyawa pada kedua-dua belah pihak. Selepas jam 4.00 petang, pihak Jepun berjaya menembusi kedudukan mereka dengan bantuan kereta kebal. Sedar kedudukan mereka sudah terjejas, Briged Pertama berundur pada jam 2.30 petang dan Kompeni C yang dipimpin Allahyarham diberi arahan bergerak ke posisi mereka di Bukit Candu. Di sinilah, keberanian anak-anak watan berbangsa Melayu ini terserlah dalam masa-masa sukar.

Berikutan keadaan minyak terbakar dalam tali air yang mengalir dari Depot Normanton, ia memisahkan kompeni Allahyarham dengan Kompeni D. Dan ini juga mengakibatkan kompeni beliau tidak dapat berundur ke selatan. Menyedari situasi genting ini, Allahyarham memberi motivasi kepada anak buahnya agar berjuang habis-habisan bak kata pepatah, biar putih tulang, jangan putih mata. Dan itulah apa yang dilakukan oleh kedua-dua kompeni ini. Malah pegawai pemerintah mereka, Kapten H.R Rix menyatakan akan bersama dengan mereka hingga ke titisan darah terakhir. Pihak Jepun menyerang bertubi-tubi kedudukan mereka dengan bom tangan dan mortar tetapi dua kompeni RAMD ini terus bertahan.

Antara satu insiden yang menunjukkan kewibawaan beliau ialah peristiwa Allahyarham mengesan taktik tentera Jepun menyamar sebagai tentera India. Semuanya cantik dengan uniform dan samaran mereka tetapi mereka lupa mengubah cara kawad mereka dari empat kepada tiga orang. Beliau yang perasan akan anomali tersebut segera mengarahkan kompeni RAMD menembak bertubi-tubi tentera Jepun yang menyamar itu, mengakibatkan ramai terbunuh dan saki-baki yang terselamat melarikan diri. Salah seorang veteran RAMD, Datuk Abbas Manan teringat semasa pertempuran berlaku, Allahyarham memintanya menukar magazin peluru sementara beliau menembak kedudukan tentera Jepun. Kebetulan, pada ketika itu juga, peristiwa tentera Jepun yang menyamar ini berlaku menyebabkan Allahyarham menembak mereka. Selepas mereka melarikan diri, Allahyarham berkata kepada beliau, “Jika saya mati hari ini, saya harap ada orang yang dapat jaga keluarga saya.” Menurut Datuk Abbas, itulah kata-kata terakhir Allahyarham dan itu juga kali terakhir beliau melihatnya hidup.

Menyedari taktik mereka tidak akan berkesan melawan keazaman kompeni RAMD ini, tentera Jepun menggunakan bilangan mereka yang ramai untuk memusnahkan terus tentangan dua kompeni ini. Walaupun berhadapan dengan jumlah tentera yang ramai dan kekurangan bekalan peluru serta bekalan logistik, RAMD terus menjadi duri dalam daging kepada pihak Jepun. Allahyarham sendiri cedera parah tetapi itu tidak menghalang beliau dari terus berlawan dan enggan meninggalkan anak buahnya. Walaupun cedera terkena serpihan mortar dan patah tangan, Allahyarham terus berlawan dengan pistol, pedang dan akhir sekali, dengan tangan beliau sendiri. Tentera Australia yang menyaksikan pertempuran antara tentera Melayu dengan askar Jepun di Reformatory Road mengagumi semangat juang mereka. Leftenan Perrod V. Dean dari Batalion Mesingan Ke-24 menceritakan, “Askar Melayu mula melawan tentera Jepun di Reformatory Road. Mereka menggali parit kecil tetapi tidak mempunyai senjata mencukupi. Mereka melawan kemaraan tentera Jepun dengan raifal mereka. Apabila senjata mereka kehabisan peluru, mereka meletakkan bayonet pada raifal dan memaksa tentera Jepun berundur dari Reformatory Road. Mereka amat berani dan berlawan habis-habisan tetapi bagi setiap seorang askar Melayu, ada 10 hingga 12 tentera Jepun. Jadi, lambat-laun mereka akan kalah juga.”

Selepas tamat kempen mereka di Pasir Panjang, 159 anggota RAMD terbunuh. Mereka terdiri daripada enam pegawai British, tujuh pegawai Melayu dan 146 askar dari pelbagai pangkat serta sebilangan besar anggota cedera. 600 anggota RAMD yang terselamat berkumpul di kawasan Keppel Golf Link dan terpisah dengan pegawai-pegawai British. Kebanyakan mereka ini ditahan dan menjadi POW bersama Batalion Askar India British di kem tahanan Farrer Park. Ada juga yang terselamat dan berjaya melarikan diri termasuk salah seorang anak buah Allahyarham Leftenan Adnan, Allahyarham Koperal Yaakob Bidin. Menurut cerita cucunya, Akhwan Hafis Ahmad Hidzri, 34, Allahyarham Koperal Yaakob diberi amanah oleh beliau untuk menyampaikan rekod Pertempuran Bukit Candu kepada kepimpinan tentera British.

Untuk mengelak ditawan, Allahyarham terpaksa berpura-pura mati. Selepas melihat mereka beredar, Allahyarham Koperal Yaakob bergegas melarikan diri dari Singapura menuju ke kampung halamannya berhampiran Temerloh, Pahang. Sepanjang perjalanan, beliau terpaksa bergantung kepada air sungai dan buah-buahan hutan serta berjalan pada waktu malam untuk mengelak dikesan tentera Jepun. Setibanya beliau di Tebing Tinggi, Sanggang, Temerloh, Allahyarham Koperal Yaakob bergerak ke kem tentera British di Mentakab dan menunaikan amanah yang diberi Allahyarham Leftenan Adnan. Perjalanan tersebut mengambil masa tujuh hari dan tujuh malam.

Allahyarham Koperal Yaakob turut menceritakan apa sebenarnya terjadi pada wira negara itu. Menurut Akhwan Hafiz, apabila pihak Jepun berjaya menemui Allahyarham Leftenan Adnan, Allahyarham dibelasah teruk walaupun beliau pada ketika itu mengalami kecederaan kaki. Beliau kemudian diseret dan kepalanya dan diserkup dengan guni. Berikutan itu, pihak Jepun segera menggantung beliau pada sebatang pokok ceri dan ditikam bertubi-tubi dengan bayonet. Setiap kali Allahyarham ditikam, beliau menjerit takbir Allahuakbar sehinggalah menghembuskan nafas terakhirnya. Menurut versi Jepun pula, Allahyarham dibunuh sebelum digantung pada pokok tersebut. Sementara versi British pula menyatakan mayat Allahyarham digantung secara terbalik pada sebatang pokok selepas menyerah kalah. Bagaimanapun, cara Allahyarham dibunuh tidak dinyatakan secara jelas mengikut versi mereka.

Menurut satu kisah, Jepun yang terlalu berang dengan keberanian Allahyarham Leftenan Adnan mahu membunuh keluarganya pula untuk memuaskan dendam mereka. Atas sebab itu, pihak Kempeitai (polis rahsia Jepun) digerakkan untuk memburu mereka tetapi tidak berjaya. Dan pada akhirnya, hajat mereka tidak tertunai selepas dihalau keluar oleh pihak Bersekutu dari Singapura pada tahun 1945.

Bagi Percival, kejatuhan Singapura ke tangan Jepun merupakan satu detik yang memalukan baginya. Untuk tahun-tahun berikutnya pasca-WWII, ketidakcekapan beliau menjadi punca kepada kejatuhan Singapura. Namun, ada juga yang menyifatkan beban kesalahan ini tidak harus ditanggung oleh Percival seorang. Beban kesalahan ini juga harus ditanggung oleh pentadbiran di London kerana gagal menyokong beliau sepenuhnya termasuk memasuki kawasan neutral Thailand dan hubungan buruknya dengan pegawai-pegawai lain.

Selepas menyerah kalah kepada pihak Jepun walaupun digesa oleh Perdana Menteri Britain ketika itu, Winston Churchill untuk terus melawan, Percival ditahan di Penjara Changi sebelum dipindahkan dari Singapura pada Ogos 1942. Dari situ, beliau dipenjarakan di Formosa (Taiwan) sebelum ditahan di sebuah kem tahanan perang berhampiran Hsian, 160 kilometer timur laut Mukden, Manchuria. Semasa di Manchuria, Percival ditahan bersama beberapa dozen tahanan bertaraf tinggi termasuk Jeneral Tentera Amerika Syarikat, Jonathan Wainwright. Selepas perang hampir berakhir, Pejabat Perkhidmatan Strategik (OSS) menghantar sebuah pasukan untuk membebaskan mereka. Selepas dibebaskan, Percival dan Wainwright menyertai pegawai-pegawai tentera Bersekutu untuk menjadi saksi kepada peristiwa penyerahan kalah Jepun kepada pihak Bersekutu. Selepas itu, kedua-duanya diterbangkan ke Filipina untuk menjadi saksi penyerahan kalah tentera Jepun di sana.

Satu anekdot menarik berhubung penyerahan kalah ini ialah pertukaran peranan Percival dengan bekas penawannya, Leftenan Jeneral Tomoyuki Yamashita. Semasa Singapura jatuh ke tangan Jepun, Yamashita individu bertanggungjawab memastikan Percival menyerah kalah. Kini, giliran beliau pula melakukan perkara sama pada Yamashita. Semasa upacara tersebut, Percival enggan bersalaman dengan jeneral tersebut kerana berang dengan layanan kejam mereka ke atas POW di Singapura. Begitu juga bendera yang digunakan semasa beliau menyerah kalah semasa di Bukit Timah. Di bukit yang sama juga menjadi saksi berkibarnya semula bendera Union Jack selepas Jepun menyerahkan Singapura secara rasmi kembali kepada Lord Louis Mountbatten.

SUMBER


Aurelius Antoninus – Maharaja Terakhir Zaman Keemasan Empayar Rom

Marcus Aurelius Antoninus, atau lebih dikenali sebagai Marcus Aurelius ialah maharaja Rom yang ke-16. Beliau memerintah pada tahun 161 Masihi hingga kemangkatannya pada tahun 180 Masihi. Marcus Aurelius dikenang sebagai maharaja terakhir daripada Lima Maharaja Baik (empat yang lain ialah Nerva, Trajan, Hadrian dan Antoninus Pius).

Selain dikenali sebagai maharaja Rom, Marcus Aurelius juga masyhur sebagai salah seorang ahli falsafah Stoic terkemuka lantaran pengetahuan inteleknya yang mendalam.

KEHIDUPAN MARCUS AURELIUS

Marcus Aurelius dilahirkan dalam sebuah keluarga bangsawan Rom pada tahun 121M. Bapa saudaranya ialah Titus Aurelius Antoninus (pengganti Hadrian, yang memakai gelar Antoninus Pius) yang diambil oleh Hadrian sebagai anak angkat selepas calon pengganti pilihannya meninggal dunia secara tiba-tiba.

Hadrian juga mengatur supaya Marcus Aurelius kelak diambil oleh Antoninus. Susulan daripada pengasuhan ini, Marcus Aurelius yang sebelumnya dikenali sebagai Marcus Annius Verus ditukarkan nama kepada Marcus Aurelius Antoninus.

Hadrian mangkat pada tahun 138 Masihi dan digantikan oleh Antoninus, yang memerintah sehingga kemangkatannya pada tahun 161M. Semasa tempoh awal pemerintahan Marcus, beliau memerintah empayar bersama seorang maharaja-bersama bernama Lucius Verus yang merupakan ‘saudara-tiri’nya. Bapa Lucius ialah Lucius Aurelius, calon pengganti pertama Hadrian.

Lucius menjadi ‘saudara-tiri’ Marcus apabila beliau diasuh oleh Antoninus Pius. Pada tahun 169M, Lucius Verus mangkat justeru Marcus berkuasa sebagai pemerintah tunggal empayar. Pada tahun 177M, Marcus sekali lagi mengambil seorang maharaja-bersama. Kali ini, individu tersebut ialah puteranya sendiri, iaitu Commodus. Marcus mangkat tiga tahun kemudian, yakni pada tahun 180 Masihi.

MARCUS DALAM KARYA ‘THE CAESARS’ DAN TEKS-TEKS LAIN

Marcus Aurelius dipandang oleh sebahagian pihak sebagai maharaja terbaik yang pernah dimiliki Rom. Dalam sebuah karya berjudul The Caesars yang dihasilkan oleh Maharaja Rom kurun ke-4, Julian the Apostate (Julian Si Murtad), Marcus dikisahkan menghadiri sebuah jamuan (yang turut dihadiri oleh para dewa dan maharaja-maharaja Rom lain yang telah mangkat) yang diadakan oleh Romulus bersempena festival Cronia.

Marcus digambarkan dengan pandangan yang positif oleh Julian. Misalnya, Silenus, seorang teman dan pendidik Dionysus mencemuh setiap maharaja sebaik sahaja mereka tiba di jamuan berkenaan. Namun tatkala Marcus tiba, beliau sama sekali tidak melontarkan kata-kata yang buruk kepadanya:

“Seterusnya hadir sepasang saudara, Verus (Marcus Aurelius) dan Lucius. Muka Silenus berubah merah dengan amat ketara lantaran beliau tidak dapat mencemuh atau mengejek mereka, terutama terhadap Verus.”

Kemudian, sebuah pertandingan diadakan di jamuan berkenaan bagi menentukan siapakah maharaja terbaik. Sepertimana yang dijangka, Marcus tampil juara.

Jasa-jasa Marcus Aurelius turut direkodkan dalam sumber-sumber sejarah. Misalnya di dalam Historia Augusta dinyatakan bahawa:

“Apabila beliau (Marcus) telah kehabisan perbendaharaan bagi pep3rangan ini (p3rang Marcomannic) dan tiada ruang untuk mengenakan sebarang cukai tambahan ke atas wilayah-wilayah kekuasaannya, beliau mengadakan jualan awam semasa Perjumpaan Pendewaan Trajan dan menjual barangan perabot istana.”

Marcus juga dilihat secara positif oleh sejarahwan Cassius Dio, yang antara lain menulis:

“… (Marcus) menjadi maharaja (yang berkuasa) sendiri selama 19 tahun 11 hari, namun dari awal hingga akhir (pemerintahannya) beliau kekal sama dan tidak berubah sedikit pun. Beliau sememangnya seorang lelaki yang baik dan bebas dari sebarang sifat kepura-puraan.”

KARYA ‘THE MEDITATIONS’ OLEH MARCUS AURELIUS

Selain daripada sumber-sumber bertulis yang memerihalkan tentang Marcus Aurelius, pemikirannya sendiri dapat diselidiki menerusi salah sebuah karyanya yang dikenali sebagai The Meditations. Karya ini berbentuk nota peribadi dan diandaikan dikarang ketika Marcus sedang berada dalam kempen ketenteraan di Eropah tengah.

Menerusi karya inilah Marcus meraih reputasi sebagai seorang ahli falsafah. Falsafah Stoic yang diperihalkan oleh Marcus ini dapat dilihat pada frasa-frasa berikut:

“Jadilah seperti tanjung yang sentiasa dipukul ombak,ia tetap teguh dan menjinakkan amukan laut di sekelilingnya.”

“Timun itu pahit – maka buanglah ia – Terdapat mawar-mawar liar di jalanan – maka berpalinglah daripada mereka – Hal ini sudah memadai. Janganlah dilanjutkan dengan mempersoalkan mengapa hal-hal sebegitu diciptakan di dunia?”

“Namun, tuah itu bermaksud seseorang itu telah menyerahkan dirinya kepada takdir yang baik; dan takdir yang baik ialah pembawaan jiwa yang baik, emosi yang baik dan tindak-tanduk yang baik.”

Walaupun Marcus Aurelius dianggap sebagai salah seorang maharaja Rom yang terbaik, dipercayai bahawa era pemerintahannya ini ditandai dengan ancaman demi ancaman yang diterima oleh empayar dari pihak-pihak luar, terutama dari Parthia dan suku-suku Jerman. Namun, maharaja dan para panglimanya berjaya menundukkan hampir kesemua ancaman ini.

Apapun, kesilapan terbesar Marcus adalah pelantikan puteranya, Commodus, sebagai maharaja-bersama pada tahun 177M. Commodus menjadi pemerintah tunggal Empayar Rom sejurus selepas ayahandanya mangkat pada tahun 180M. Commodus sering dianggap sebagai seorang pemerintah yang buruk sifat dan sikapnya. Selain itu, pemerintahannya pula dilihat sebagai penamat zaman keemasan Rom lantaran Commodus gagal mengikuti jejak langkah ayahandanya.

TERJEMAHAN:

Wu Mingren. (15 Februari 2016). Marcus Aurelius: Life of the Famous Roman Emperor and Philosopher. Ancient Origins. https://www.ancient-origins.net/history-famous-people/marcus-aurelius-life-famous-roman-emperor-and-philosopher-005353


Dua Anak Malaysia Ini Diterima Ke Universiti Harvard

Satu lagi pencapaian membanggakan buat Malaysia ialah apabila dua pelajar muda, Mohamed Aqil Azmi dan Zad Chin Qi Qi bakal ke Kolej Harvard, sekolah sarjana bagi Universiti Harvard yang terkenal di seluruh dunia. Kelab Harvard Malaysia menerusi kenyataan hari ini memaklumkan kedua-dua pelajar itu akan menjadi sebahagian daripada kelas sarjana bagi tahun 2024.

Menurut kenyataan itu, Mohamed Aqil, 20, anak kelahiran Shah Alam, Selangor bakal mengambil jurusan Matematik dan Falsafah manakala Zad Chin, 20, pelajar perempuan dari Ipoh, Perak merancang mengambil jurusan Sains Komputer dan Pengajian Sosial.

“Kedua-dua pelajar pada masa ini sedang mengikuti pengajian A-Level di Kolej Yayasan UEM di Lembah Beringin, Selangor. Mohamed Aqil dan Zad Chin akan memulakan pengajian peringkat sarjana mereka apabila Kolej Harvard dibuka semula bagi tahun akademik yang baharu,” tambah kenyataan itu lagi.

Menurut kenyataan itu, terdapat sejumlah 40,248 permohonan untuk memasuki kelas pengajian Kolej Harvard bagi tahun 2024, namun hanya 1,980 pelajar diterima masuk dengan hanya 10.8% daripada mereka ialah pelajar antarabangsa. Untuk rekod, kali terakhir pelajar Malaysia diterima masuk ke Harvard adalah pada tahun 2017.

Tetapi bagi dua pelajar ini, berita tersebut sukar dipercayai mereka. Kedua-duanya mengambil sedikit masa untuk memproses signifikan berita tersebut kepada masa depan mereka.

“Sehingga hari ini, saya masih rasa tidak percaya dan menganggapnya seperti satu mimpi yang jadi nyata” itulah kata Zad sebaik mendapat berita berkenaan. Dia mendapat berita berkenaan menerusi kiriman emel memaklumkan diterima masuk ke kolej berkenaan pada 13 Disember tahun lalu.

Menurutnya, secara peribadi, dia terkejut dengan tawaran itu kerana tidak meletakkan harapan tinggi ketika mengemukakan permohonan. Zad menambah, “Sejak di tingkatan empat lagi, saya sudah memasang impian untuk ke Harvard kerana reputasinya yang baik. Lagipun, saya gemar menonton filem Harry Potter dan sangat tertarik dengan ruang makan di kolej berkenaan hingga mengimpikan untuk belajar di situ.

“Walaupun rasa agak mustahil, tetapi saya tetap mencuba nasib dengan membuat permohonan, tak sangka pula diterima, malah disebabkan terlalu terkejut, saya semak semula kiriman emel itu sehingga 20 kali.”

Tambah penerima biasiswa Yayasan Khazanah itu lagi, “Saya sangat terharu dengan kiriman ucapan yang diterima. Saya bukan datang daripada keluarga senang dan diharap kisah saya memberi inspirasi kepada mereka yang mempunyai cita-cita untuk menyambung pengajian di Kolej Harvard atau di mana saja.

“Tiada yang mustahil untuk rakyat Malaysia melakukannya. Terima kasih juga kepada Yayasan Khazanah kerana tanpa pembiayaan diberi, belum tentu saya berpeluang ke sana.” Selepas tamat pengajian, Zad bercadang untuk menceburi bidang Realiti Maya (VR) dan Kecerdasan Buatan (AI).

Bagi Mohamed Aqil pula, dia juga tidak menyangka permohonannya untuk menyambung pengajian di Kolej Harvard diterima. Tetapi anak bongsu daripada tiga beradik itu akan memanfaatkan peluang yang diberi sebaik mungkin.

It’s been 5 months since I got the offer but that moment at 8 a.m. on a Friday when I sujud syukur and cried after checking my email still sticks in my mind as one of the most surreal moments of my life hahaha. Alhamdulillāh ♥🇲🇾📚 https://t.co/cJOO2PCc1f

— ‘Aqīl (@aqilazme) May 20, 2020

“Saya ada menghantar permohonan menyambung pengajian di universiti lain tetapi pilihan pertama adalah Kolej Harvard. Permohonan itu dihantar November tahun lalu dan rasa tidak percaya tetapi gembira apabila menerima kiriman emel memaklumkan terpilih sebagai penuntut. Rasa teruja untuk belajar di bawah bimbingan profesor terkemuka dan kelompok individu pintar dari seluruh dunia,” katanya.

Pelajar yang mendapat biasiswa Permodalan Nasional Berhad (PNB) sejak 2018 itu ketika ini berhubung dengan penuntut Malaysia bagi mendapatkan gambaran mengenai suasana pembelajaran dan cara hidup sebagai persediaan sebelum mendaftar masuk di kolej itu.

“Saya sepatutnya mendaftar masuk di kampus pada 31 Ogos depan tetapi belum ada kata putus daripada universiti sama ada pengajian diteruskan atau ditangguhkan kerana Covid-19. Urusan permohonan visa juga belum dilakukan dan buat masa ini, saya hanya menghabiskan masa di rumah dengan keluarga,” tambahnya lagi.

Selain bertanya tentang aspek kehidupan di Harvard, Mohamed Aqil juga sedang sibuk mengumpul, menterjemah dan menulis sebuah tafsiran kritis berkenaan Hamzah Fansuri, sasterawan dan ulama Melayu terkenal abad ke-16.

Take a sec to spotlight these 2 amazing young persons who beat the odds & got coveted spots in Harvard College Class of 2024! So, so proud of Aqil & Zad. Confirmation that our youth in Malaysia are our greatest treasure. Please share their story to inspire other young Msians! pic.twitter.com/MXx4jqfa74

— Nadiah Wan (@lapetitemaligne) May 20, 2020

Ahli Kelab Harvard Malaysia merangkap CEO Hospital Thomson Kota Damansara, Nadiah Wan memberitahu beliau amat kagum dengan kaliber yang ditunjukkan Zad dan Mohamed Aqil selepas bertemu dengan mereka secara peribadi.

Beliau menambah, “Mohamed Aqil dan Zad mengagumkan kami semasa sesi temuduga berlangsung dengan perasaan ingin tahu intelektual, kematangan, keazaman dan keinginan memberi kesan positif kepada masyarakat.

“Kami percaya mereka bukan saja meraih manfaat yang banyak dari peluang yang wujud di Harvard. Bahkan, mereka bakal menjadi penyumbang signifikan kepada komuniti Harvard.”

RUJUKAN:

Bernama. (2020). Dua pelajar Malaysia bakal ke Harvard. Berita Harian. https://www.bharian.com.my/berita/nasional/2020/05/691520/dua-pelajar-malaysia-bakal-ke-harvard

Muharam, Redzuan. (2020). 20 kali semak emel dari Kolej Harvard. Harian Metro. https://www.hmetro.com.my/mutakhir/2020/05/581495/20-kali-semak-emel-dari-kolej-harvard

Mei Zi, Tan. (2020). Two Malaysians accepted to prestigious Harvard University, beat more than 38,000 applicants. Malay Mail. https://www.malaymail.com/news/life/2020/05/21/two-malaysians-accepted-to-prestigious-harvard-university-beat-more-than-38/1868333


Kenapa Kita Main Meriam Buluh Masa Raya?

Masa kecil dulu bila balik kampung sahaja, pasti dentuman meriam buluh akan menghiasi dada langit terutamanya dalam beberapa hari menjelang raya.

Dentuman meriam buluh ibarat pesta kerana kesemua kampung saling berlawanan membalas tembakan.

Tapi hari ini dentuman meriam buluh ekoran pelaksanaan Akta Bahan Letupan 1958 (Akta 207) yang mengharam mercun.

Persoalannya sekarang, kenapa kita main meriam buluh masa raya?

Sebenarnya meriam berbentuk buluh telah wujud di Kepulauan Melayu sebagai antara senjata yang akan diletakkan di kota-kota pertahanan kerajaan silam.

Keberadaan meriam di Kepulauan Melayu dipengaruhi oleh Islamisasi yang menyaksikan orang Arab telah memperkenalkan ilmu bedil kepada orang Melayu.

Bermula dari situ meriam buluh terus berevolusi menjadi meriam besi dan memainkan peranan penting dalam setiap peperangan di Kepulauan Melayu.

Dalam abad ke-19, meriam telah bertukar fungsinya daripada senjata ampuh kepada alat komunikasi paling efisien. Hal ini demikian kerana beduk yang biasanya digunakan untuk menandakan masuknya waktu solat tidak mampu mencapai jarak agak jauh.

Ketika itu meriam telah digunakan untuk memberi isyarat masuknya bulan Ramadan, waktu berbuka puasa dan menjelang hari raya. Dikatakan dentuman meriam tersebut boleh didengar sejauh 4 kilometer dan sangat sesuai untuk dijadikan alat komunikasi.

Jadi kalau dengar sahaja bunyi dentuman meriam, semua tahu ada dua sebab sahaja iaitu berbuka puasa dan hari raya.

Ini bukanlah omong kosong kerana apabila Sultan Abdul Rahman II Muadzam Syah sampai di Singkep Kepulauan Riau, baginda telah menitahkan kepada penduduk untuk lancaran tembakan meriam sebagai isyarat bulan Ramadan telah tiba.

Tembakan meriam itu diteruskan untuk menandakan masuknya hari-hari kebesaran umat Islam yang lain seperti Awal Muharam dan Maulidur Rasul.

Oleh sebab itu, jangan pelik andai kata anda ternampak beberapa pucuk meriam lama di masjid-masjid tua. Berkemungkinan besar, meriam tersebut telah digunakan untuk menentukan waktu berbuka dan hari raya.

Lama kelamaan, tembakan meriam semakin kurang digunakan ekoran teknologi seperti radio semakin berkembang. Jika masyarakat mahukan kepastian tentang masuknya waktu berbuka dan menjelang hari raya, mereka cuma mendengar di radio sahaja.

Ditambah pula teknologi penyiaran mula memasuki negara lantas menjadikan tembakan meriam semakin tidak relevan.

Maka dentuman meriam telah hilang sedikit demi sedikit.

Walau bagaimanapun di satu sudut yang lain, bermula dari tembakan meriam itulah orang kampung telah membikin meriam mereka sendiri untuk dijadikan alat permainan.

Meriam versi orang kampung kebanyakannya diperbuat daripada buluh dan minyak tanah sebelum bertukar kepada karbaid ekoran kekurangan akses untuk menghasilkan meriam asli.

Dengan meriam buluh inilah, penduduk kampung telah menjadikan beberapa hari menjelang raya dan malam raya sebagai medan untuk berbalas tembakan.

Namun begitu, tradisi ini tidak kekal lama kerana generasi muda tidak lagi mahu bermain meriam buluh. Tambahan pula, bermain mercun ataupun meriam buluh boleh mengakibat kecederaan serius.

Jangan risau kerana ada satu tempat dekat Malaysia yang masih mengamalkan perang meriam ketika menjelang hari raya iaitu Kampung Talang, Kuala Kangsar.

Bezanya mereka sudah tidak gunakan meriam buluh kerana sudah bertukar kepada meriam besi bagi menghasilkan bunyi lebih kurang dan jimatkan kos.

Bagi tempat lain pula, meriam buluh masih ada tetapi semakin berkurangan dan mungkin telah digantikan dengan mercun yang lebih mudah didapati.

Apa-apapun, keberadaan meriam buluh sebenarnya menunjukkan leluhur kita sudah terbiasa dengan meriam sejak awal kemasukan Islam lagi. Mungkin meriam buluh ini menjadi saksi bisu bahawa kita bukanlah orang yang bergantung kepada senjata pertempuran jarak dekat semata-mata.

RUJUKAN:

Hasanuddin Yusof & Zuliskandar Ramli. (2021). Budaya mewakaf pada institusi masjid dalam masyarakat Melayu sebelum abad ke-20. Jurnal Melayu, 20(2), 282-297.

Masril Mat Rodi. (2020, Mei 27). Meriam Kampung Talang: Pesta dentuman meriam besi yang direstui penduduk. Sos Cili.

Mohd Haidi Mohd Kasran, Rozeha Harun & Mohd Hairul Izwan Mohd Kasran. (2020). Meriam di Kota Melawati, Kuala Selangor. International Journal of the Malay World and Civilisation, 8(2), 19-24.

Swis Tantoro & Mohamad Imam Handoko. (2014). Perubahan tradisi permainan meriam karbit di Desa Tanjung Harapan, Kecamatan Singkep, Kabupaten Lingga, Provinsi Kepulauan Riau. Jurnal Online Mahasiswa Fakultas Ilmu Sosial dan Ilmu Politik, 1(1).


Maka Lahirlah iPhone…

Pada September 2009, apabila ditanya kepada mantan CEO Microsoft, Steve Ballmer tentang iPhone yang baru sahaja dilancarkan ketika itu (Januari 2009), Ballmer hanya ketawa.

“$500 untuk sebuah telefon? (ketawa) Itu adalah telefon pintar yang paling mahal yang saya pernah lihat. Mungin Apple mampu membuat sedikit keuntungan. Tetapi Apple tidak mungkin akan berjaya dalam pasaran telefon bimbit. Dan saya lebih suka meletakkan perisian saya pada mereka yang menguasai 60-70% pasaran berbanding memiliki hanya 2-3% sahaja pasaran telefon bimbit.”

Lihatlah betapa angkuh dan besarnya kesilapan Ballmer. Apple kini menguasai sehingga 15% pasaran telefon bimbit dan merevolusikan telefon pintar kepada bentuk yang kita kenal dan gunapakai sehingga sekarang.

Suka ataupun tidak, telefon pintar sudahpun menjadi sebahagian dari kehidupan seharian kita. Ia mengubah cara kita berkomunikasi, menuntut ilmu, berhibur, menonton televisyen, mendegar muzik dan juga melancong. Siapa sahaja yang kita kenal,pasti akan memiliki sebuah telefon pintar. Baik ataupun buruk, telefon pintar telah memangkin manusia ke era kemajuan dan teknologi yang gemilang. Semuanya bermula 11 tahun yang lalu, apabila Steve Jobs naik ke pentas dan memperkenalkan Apple iPhone kepada dunia iPod

Pembuka Jalan

Pada era 1990-an, Apple dibelenggu banyak masalah. Kebanyakan produk-produk yang mereka perkenalkan tidak menjadi. Seteru terkuat mereka, Microsoft, terus menerus membaham pasaran Apple menjadikan Apple makin lama makin tidak relevan. Pada tahun 1997, Apple membeli NeXT,sebuah syarikat yang ditubuhkan oleh Steve Jobs. Ini membolehkan Steve Jobs pulang semula mengepalai syarikat yang beliau sendiri tubuhkan. Jobs mengorak langkah dengan membatalkan kesemua projek dan produk yang pada pandangannya tidak membawa pulangan dan keuntungan kepada syarikat. Jobs juga mengstrukturkan semula Apple supaya lebih fokus dan membentuk satu pengalaman yang sama dan selari kepada setiap pengguna. Di bawah kendalian Jobs, Apple mula mengaut keuntungan sedikit demi sedikit. Walaupun begitu, transformasi Apple tidak memberi banyak impak kepada seteru mereka terutama sekali Microsoft. Tetapi, segala-galanya berubah apabila Apple melancarkan iPod.

iPod yang dilancarkan pada tahun 2001, merupakan produk yang hebat. Ia merubah cara pengguna mendengar muzik dan juga membawa perubahan kepada industri muzik di Amerika Syarikat pada ketika itu. Dengan rekaan yang mesra pengguna sambil dilengkapi dengan perisian yang canggih, iPod membolehkan Apple mendominasi sehingga 90% pasaran muzik digital sehingga sekarang. Tetapi pada penghujung tahun 2004, Apple mula dapat menghidu ancaman. Setiap telefon bimbit pada masa itu sudah mula boleh memainkan MP3. Jadi buat apa para pengguna membuang masa dan membazir duit membeli iPod lagi jika telefon bimbit mereka pun mampu melakukan perkara yang sama. Ancaman inilah yang membuka jalan kepada Apple untuk merencanakan iPhone.

Telefon Bimbit Rokr

Pada tahun 2004, Motorola melancarkan telefon bimbit RAZR yang dikenali di seluruh dunia kerana reka bentuknya yang futuristik. Steve Jobs yang ketika itu bersahabat dengan CEO baru Motorola, Ed Zander menyatakan hasratnya untuk bekerjasama dengan Motorola. Maka terhasillah “iTunes Phone” yang digembar-gemburkan oleh media dan juga peminat. Ia dilancarkan pada musim panas tahun 2004 melalui kerjasama antara mereka (Apple dan Motorola) bersama AT&T (dahulunya dikenali sebagai Cingular).

Pun begitu, ramai yang mengakui bahawa Steve Jobs tidak suka pada idea untuk Apple melancarkan telefonnya sendiri. Ini kerana Jobs berpendapat yang pemilik syarikat telekomunikasi mempunyai terlalu banyak kuasa dan kawalan ke atas industri telefon bimbit. Hanya mereka sahaja yang berkeupayaan untuk menentukan reka bentuk telefon bimbit yang sesebuah syarikat ingin keluarkan. Ini bertentangan dengan hasrat Jobs yang mahukan kebebasan mutlak dalam mereka bentuk telefon pintarnya sendiri. Di samping itu, Jobs juga masih lagi tidak yakin yang telefon pintar boleh menjadi produk yang berjaya. Kerana itulah, Jobs mengambil langkah selamat untuk bekerjasama dengan Motorola. “iTunes Phone” atau nama rasminya Motorola Rokr pada perancangannya akan memastikan dominasi Apple terus kukuh dalam pasaran muzik digital.

Namun begitu, sesetengah orang di dalam Apple tidak yakin yang Motorola Rokr boleh pergi jauh. Ia tidak mesra pengguna, terlalu lambat dan mempunyai had limitasi pada jumlah lagu yang boleh dimuat turun. Ketika ia dilancarkan juga, ternampak tanda-tanda yang Jobs tidak suka akan hasil kerjasama tersebut. Terlalu banyak had dan limitasi yang terdapat pada telefon bimbit itu yang jelik pada pandangan Jobs. Motorola Rokr juga tidak mendapat sambutan yang baik di pasaran. Kebanyakan daripada telefon bimbit tersebut dipulangkan dan ia banyak dikritik pihak media. Steve Jobs menjadi berang lantas mengerahkan Apple untuk membangunkan telefon pintar mereka sendiri.

P1 vs P2

Pada ketika itu sebenarnya para eksekutif dan jurutera di Apple sedang dalam senyap menghasilkan telefon pintar mereka sendiri. Ada dua pasukan yang sedang membina prototaip telefon pintar yang mengikut citarasa dan acuan yang mereka idamkan. Pasukan pertama yang diketuai oleh Tony Fadell memvisikan sebuah telefon pintar dengan reka bentuk seperti iPod. Pasukan kedua pula yang diketuai oleh Scott Forstall, mengimpikan telefon pintar dengan skrin multi-touch. Jobs yang sedar akan kewujudan kedua-kedua projek tersebut mengambil langkah bijak dengan mengumpulkan mereka semua di dalam satu pertemuan.

Steve Jobs mengumumkan yang mereka akan memberi fokus kepada projek telefon pintar yang diketuai Fadell. Jobs berpendapat yang projek Forstall walaupun nampak berpotensi, tapi sebenarnya tidak realistik untuk disiapkan dalam tempoh yang sangat singkat. Namun begitu, projek Forstall tidak dihentikan. Jobs membenarkan projek tersebut diteruskan. Kedua-keduanya diberi kod (projek Fadell sebagai P1 dan projek Forstall sebagai P2) dengan tujuan untuk merahsiakan projek itu dari pengetahuan umum.

Di saat itu bermulalah persaingan yang sengit antara Fadell dan juga Forstall. Ramai di Apple ketika itu berpendapat yang projek Fadell lebih berpotensi untuk berjaya. Ini kerana Fadell adalah orang yang bertanggungjawab mereka bentuk dan melancarkan iPod ke mercu kejayaan. Idea Fadell adalah untuk mencipta telefon pintar menggunakan asas iPod rekaanya sendiri. Telefon pintar tersebut akan mempunyai dua mod, (satu telefon dan satu lagi pemain media/muzik) dan mempunyai antara muka yang sama seperti iPod (click-wheel). Namun begitu, apabila Fadell mempersembahkan prototaipnya kepada Steve Jobs, Jobs merasa kecewa. Beliau mendapati yang konsep yang dibawa oleh Fadell itu bukanlah seperti yang diinginkan. Konsep Fadell akan menghadkan telefon pintar keluaran mereka hanya kepada pemain muzik + telefon. Jobs mahukan telefon pintarnya pergi lebih daripada itu.

Projek Fadell mula kehilangan sokongan, dan projek Forstall mula mendapat perhatian. Jobs ketika itu membawa Fadell melihat prototatip yang dihasilkan oleh projek P2. Projek P2 yang diberi nama oleh juruteranya sebagai Projek Purple memvisikan telefon pintar Apple sebagai sebuah skrin multi-touch yang besar tanpa sebarang kekunci fizikal. Jobs yang terpegun dengan konsep tersebut mengarahkan semua jurutera dan eksekutifnya untuk mencurahkan segala usaha dan tumpuan kepada projek Forstall. Dari saat itulah, konsep iPhone yang kita gunapakai sekarang dapat dilihat dengan jelas.

Antaramuka dan Perisian

Dengan visi dan objektif yang jelas, para jurutera Apple mula berusaha keras untuk menyiapkan prototaip telefon pintar mereka. Tapi perkakas yang hebat juga tidak bermakna jika ia tidak dilengkapi OS yang sama hebat. Dalam memilih sistem operasi (operating system, OS), kedua-kedua pasukan ini juga (Fadell dan Forstall) masih lagi bertelagah. Fadell inginkan telefon pintar tersebut menggunakan perisian yang ringkas dan dibangunkan dari Linux. Forstall pula mahukan telefon pintar tersebut itu pergi lebih jauh lagi dan beroperasi menggunakan OS X yang telah diubah suai.

Persaingan pusingan kedua pun bermula. Pasukan Fadell mempersembahkan demo kepada Jobs menggunakan OS yang dibangunkan dari Linux. Oleh kerana OS yang dibangunkan oleh pasukan Fadell itu lebih mudah dan ringkas, maka ia lebih laju untuk dilancarkan berbanding OS yang dibangunkan oleh pasukan Forstall. Namun begitu,walaupun OS Fadell itu tampak lebih lancar, tetapi ia terlalu ringkas untuk pergi lebih jauh. Jobs mahukan telefon pintar Apple lebih fleksibel. Disebabkan itulah OS yang melengkapinya juga perlulah lebih canggih untuk mencapai matlamat Jobs. Forstall mengambil peluang ini dengan menunjukkan kepada Jobs potensi OS yang dibangunkan oleh pasukan mereka. OS yang dibangunkan oleh Forstall itu lebih fleksibel dan mampu mengendalikan banyak perisian seperti kalendar, buku kenalan, dan kalkulator dengan lebih efisyen. Dan OS yang dipersembahkan oleh Forstall itu juga lebih sesuai dengan fungsi multi-touch yang dipilih mereka sebelum ini. Jelas sekali yang peperangan di antara Fadell dan Forstall ini telah dimenangi secara majoritinya oleh Forstall. Konsep telefon pintar yang diimpikan Forstall diterima oleh Steve Jobs. Pada Januari 9, 2007, Steve Jobs naik ke pentas untuk mengumumkan Apple iPhone, telefon pintar yang dibangunkan melalui hasil persaingan yang sengit para jurutera dan eksekutif di Apple.

Rumusan

Begitulah kisahnya bagaimana iPhone terhasil. Ia bukan kisah indah ataupun fantasi di mana semuanya baik-baik sahaja. iPhone terhasil dari persaingan yang sengit antara dua pihak yang tidak mengenal erti putus asa. Tidak syak lagi yang iPhone ketika mula dilancarkan adalah merupakan produk yang merubah segalanya. Ia mewujudkan era baru mobile computing yang terus menerus maju dan merubah cara hidup kita sehingga sekarang.

Rujukan:

Merchant, Brian (2017), “The Secret Origin Story Of The Iphone”. The Verge

Merchant, Brian (2017),” THE ONE DEVICE: The Secret History of the IPhone”. ISBN 978-0316546164.

Ritchie,Reen (2018), “11 years ago today, Steve Jobs introduced the iPhone”. iMore.

Hruska, Joel (2007), “Ballmer: iPhone has “no chance” of gaining significant market share”. ArsTecnica

Unknown (2005), “You call this the Phone of the Future? Wired Magazine, November 2005 issue.


Madrasah Pertama Dibina Sultan Al-Fateh Dihidupkan Semula Oleh Erdogan

Beberapa minggu sebelumnya, umat Islam Turki melafazkan rasa syukur tak terhingga kepada Ilahi. Ini kerana pada awal Ramadan 2022, mereka berpeluang menunaikan solat tarawih di Hagia Sophia buat kali pertama sejak 88 tahun lalu. Dan kini, madrasah pertama Mehmed II yang dibangunkan pasca-penaklukan Constantinople kembali menjadi tumpuan.

Dibina semula di tapak lama madrasah yang dirobohkan seiring dengan perintah penukaran peranan Hagia Sophia dari masjid kepada muzium, Madrasah Fatih Hagia Sophia dirasmikan dalam satu majlis pada Jumaat lepas. Perasmian madrasah ini dibuat oleh Presiden Turki Recep Tayyip Erdogan sambil disaksikan oleh beberapa menteri kabinet Turki dan tetamu-tetamu kehormat lain.

Mengikut sejarah madrasah ini, pada awalnya ia berperanan sebagai bilik bagi para paderi yang berkhidmat di Hagia Sophia. Tetapi selepas Constantinople jatuh pada 1453, Mehmed II atau Muhammad al-Fatih menitahkan bangunan tersebut ditukar fungsinya sebagai madrasah.

Molla Husrev yang merupakan pakar perundangan ulung Turki Uthmaniyah merupakan orang pertama yang dilantik mengetuai madrasah berkenaan. Sementara Ala al-Din Ali ibn Muhammed atau Ali Qushji juga pernah berkhidmat sebagai tenaga pengajar madrasah ini. Qushiji merupakan seorang ahli matematik dan astronomi terkenal pada abad ke-15.

Selama bertahun-tahun, ia berfungsi sebagai pusat pendidikan pelbagai disiplin ilmu. Bagaimanapun, ia dirobohkan dan dibina semula dari 1869 hingga 1874 semasa era Sultan Abdulaziz. Selain berperanan sebagai pusat pendidikan, ia turut digunakan pihak berkuasa Istanbul sebagai rumah anak yatim sehingga 1924.

Bagaimanapun, madrasah ini kemudiannya dirobohkan atas faktor keselamatan pada 1936. Sejak itu, tiada lagi rancangan untuk mewujudkan semula madrasah berkenaan sehingga 2017. Ia direncana oleh Universiti Yayasan Fatih Sultan Mehmed di mana mereka berharap ia dapat menjadi Kampus Hagia Sophia.

Selepas melalui semua proses termasuk diskusi dengan pihak berkuasa tempatan dan antikuiti sejak 2012, pembinaan semula madrasah dimulakan pada 2017 dan siap pada April 2020. Tidak lama selepas madrasah ini siap dibina, Turki mengumumkan penukaran semula status Hagia Sophia daripada muzium kepada masjid.

Madrasah baru ini berkongsi dinding bangunan lama madrasah yang dirobohkan. Ia merupakan penambahan terbaru di Dataran Sultanahmet. Di sinilah, bangunan-bangunan bersejarah dari obelisk era Rom hinggalah Masjid Biru wujud.

Bagi Menteri Kebudayaan dan Pelancongan Turki Mehmet Nuri Ersoy, kewujudan semula madrasah ini merupakan usaha berterusan pihak kementerian untuk memelihara dan memulihara warisan sejarah Turki termasuk era Turki Uthmaniyah. Tambahnya lagi, madrasah ini diharap dapat melakar pencapaian saintifik yang membanggakan sejarah dan bangsa Turki.

Dalam ucapan perasmiannya, Erdogan meluahkan rasa gembira kerana dapat mengembalikan satu lagi warisan Istanbul yang dipadam daripada sejarah. Pada masa sama, beliau turut menyindir satu parti tertentu yang dilihat bersungguh-sungguh memadam legasi sejarah Turki tanpa memikirkan kesannya kepada generasi mendatang.

Walaupun tidak menamakan parti politik yang dinyatakan, ia berkemungkinan merujuk kepada pesaing Parti Pembangunan dan Keadilan (AKP), Parti Republik Rakyat (CHP). Semasa era awal Republik Turki, bukan sedikit jenayah warisan dilakukan oleh parti berkenaan kononnya untuk menonjolkan imej sekularisme yang diangkat parti berkenaan.

Ini termasuk membiarkan bangunan-bangunan warisan dalam keadaan tidak terurus, sekaligus membenarkan ia dirobohkan atas sebab keselamatan atau untuk pembangunan. Dalam ucapan sama, CHP juga dittuduh bertanggungjawab menjual ratusan masjid untuk ditukar fungsinya kepada muzium atau sebagai kandang kuda.

Madrasah Fatih Hagia Sophia akan memainkan peranan sebagai pusat penyelidikan dalam pelbagai bidang seperti undang-undang Islam, kesenian Islam dan sejarah termasuk sejarah Mehmed II.

RUJUKAN

Daily Sabah. (2022, 15 April). After Hagia Sophia reversion, Turkey reopens its iconic madrassa.

Railly News. (2022, 15 April). Hagia Sophia Fatih Madrasa Opened.


Warna-Warna Topi Keselamatan Sektor Pembinaan

Anda melangkah masuk ke dalam kawasan pembinaan. Kelihatan seorang pekerja sedang mengendalikan jentera forklift, dia memakai topi keselamatan. Kemudian anda melihat seorang pekerja berlalu dihadapan anda sambil mengangkat simen, dia juga memakai topi keselamatan tetapi berlainan warna. Beberapa orang pekerja memegang alat mengecat memakai topi berlainan warna dengan pengendali forklift dan pembancuh simen sebentar tadi.

Setiap warna pada topi keselamatan yang digunakan oleh pekerja sektor pembinaan membawa makna tersendiri iaitu bidang kerja yang mereka lakukan. Namun ini bukanlah standard yang diiktiraf dan digunakan diseluruh dunia tapi tidak banyak beza antara setiap negara. Kod pemakaian topi ini juga mungkin berbeza untuk syarikat pembinaan.

Topi PutihTopi berwarna putih digunakan oleh pekerja tahap jurutera, pengurus tapak bina dan setaraf. Selain itu, topi putih juga biasanya dipakai oleh kontraktor utama tapak bina dan pemaju tapak bina. Ini juga digunakan oleh pelawat yang yang dibawa oleh pemaju tapak bina.

Topi BiruTopi biru akan digunakan oleh pekerja dalam bidang kejuruteraan asas iaitu pembinaan struktur asas bangunan seperti lantai konkrit dan dinding konkrit. Sesetengah pekerja juga menandakan topi biru mereka dengan pelekat berwarna atau pelekat label untuk spesifikasi kerja mereka. Sebagai contoh tukang kayu acuan konkrit atau tukang besi pada asas konkrit, topi mereka ditanda dengan pelekat berwarna merah atau pelekat label kerja mereka.

Topi HijauTopi berwarna hijau digunakan oleh pengendali jentera dan pekerja pembaik pulih jentera dalam kawasan pembinaan. Contoh jentera ialah kren menara (tower crane), kren bergerak (mobile crane) dan forklift. Pengawal trafik untuk setiap jentera ini juga menggunakan topi berwarna hijau. Pemandu lori yang bekerja didalam tapak bina juga memakai warna hijau (lori yang digunakan untuk mengangkut barang dalam tapak contohnya sisa konkrit, bahan bina dll. Ini tidak termasuk lori yang keluar masuk ke dalam tapak).

Topi KuningTopi kuning digunakan oleh pekerja am iaitu tahap bawah daripada penyelia/supervisor. Topi kuning juga digunakan oleh pekerja am dibawah kontraktor utama.

Topi KelabuTopi kelabu digunakan oleh pekerja bahagian kemasan arkitek seperti pemasangan cermin, pemasangan siling dan mozek, pemasangan lif bangunan dan juga kerja pemasangan pintu dalam bangunan.

Topi CoklatTopi berwarna coklat digunakan oleh pekerja yang terlibat dengan kerja pemasangan paip dalam bangunan. Topi ini juga digunakan oleh pekerja yang melakukan kerja berkaitan hot work atau kerja berkaitan kimpalan besi.

Topi OrenTopi ini digunakan oleh pekerja yang akan masuk bekerja dalam jangkamasa pendek. Sebagai contoh pekerja untuk pemasangan perancah luar (external scaffolding) atau pekerja untuk kerja kemasan seperti kolam renang.

*Kerja pemasangan perancah luar hanya dilakukan selepas aras bangunan naik setingkat demi setingkat. Jadi mereka perlu menunggu aras bangunan siap terlebih dahulu sebelum memulakan kerja pemasangan perancah luar. Kegunaan perancah luar ialah menjadi tirai atau curtain untuk memastikan tiada barang terjatuh dari kawasan kerja. Perancah luar digunakan untuk bangunan tinggi, jika bangunan itu rendah, memadai dengan pemadangan perancah dalam.

Topi merahTopi merah digunakan oleh pegawai kesihatan dan keselamatan pekerjaan /SHO dan Penyelia Keselamatan tapak bina /SSS. Sesetengah tapak bina menggunakan topi merah untuk pekerja yang terlibat dengan pasukan tindakan kecemasan dalam tapak bina. Topi ini juga digunakan oleh pekerja yang terlatih untuk memadamkan api semasa situasi kecemasan.

Sesetengah tempat kerja atau tapak bina mungkin berbeza daripada apa yang saya tulis kerana tiada standard atau garis panduan rasmi yang dikeluarkan oleh Jabatan Kesihatan dan Keselamatan Pekerjaan Malaysia. Tapi setiap warna topi mempunyai makna tersendiri iaitu bidang kerja seseorang.

Topi keselamatan ni juga ada jangka hayat. Pengilang mengesyorkan topi ditukar selepas tempoh lima tahun dari tarikh pembuatan topi. Tarikh pembuatan topi ini boleh diperiksa pada bahagian dalam topi.

Ini kerana dikhuatiri topi yang diperbuat dari plastik itu menjadi rapuh/fragile selepas dari tarikh tamat tempoh. Pengunaan topi yang telah tamat tempoh akan menyebabkan topi gagal melindungi bahagian kepala semasa berlaku kemalangan.

Rujuk gambar di atas untuk contoh tarikh pembuatan topi.


Misteri Mayat Firaun Yang Ditemui Saintis

Tutankhamun adalah seorang figura termasyhur hanya melalui propaganda sejarah sahaja. Baginda sebenarnya tidak pernah memerintah kerajaan, yang selamat di dalam tangan seorang penguasa politik bernama Ay.

Dan baginda dikebumikan dengan tatahan emas yang bukan main berpinar lagi. Kebetulan pula ketika zaman Tutankhamun, kerajaan Mesir Purba mencapai satu tahap kegemilangan dengan politik yang stabil.

Jadi imej Tutankhamun sempat digilap dengan baik, sampai sejarawan dulu menyangka baginda sangat berdaulat.

Kalau tengok pada mαkαmnya, memang Tutankhamun kelihatan hebat. Lebih daripada 5,000 artifak dikeluarkan daripada kompleks mαkαmnya. Jasad Tutankhamun pula ditemani sebuah topeng emas yang dibuat begitu cermat.

Tidak cukup dengan itu, ramai dalam kalangan kumpulan pertama meninggal dunia beberapa bulan selepas masuk dalam ruangan mαkαm Tutankhamun. Kira daulat habis, sampai ada sumpahan siap.

Alih-alih tengok Tutankhamun ada macam-macam sindrom genetik seperti Marfan, Frohlich, Klinefelter dan banyak lagi (Markel, 2010). Kerohanian baginda terjejas teruk akibat buah zαkαr tidak begitu berfungsi (hypogonadism).

Dadanya pula membulat seperti seorang wanita (gynecomastia). Mulutnya sumbing. Saraf tunjangnya membengkok mirip scoliosis. Kakinya tempang, dengan pereputan tulang akibat penyakit persis Freiberg dan Kohler.

Senang cakap, baginda adalah apa yang orang Barat cakap “walking disease”.

Baginda mαηgkαt pun pada usia 18 tahun, sangat muda dengan simtom anemia. Memang dasar propaganda betul.

Majlis Pengebumian Yang Tergegas

Selepas pemasyhuran, seorang firaun akan membina kuil dimana baginda akan dikebυmikan. Secara tidak langsung, kuil menjadi simbol untuk dimegah-megahkan. Kadang 10 tahun pun tidak cukup untuk siapkan kuil.

Sebab itulah segelintir firaun tidak ditempatkan dalam kuil tersendiri… kerana mereka mαηgkαt secara tidak sangka.

Tutankhamun pergi terlalu awal. Kuil baginda tidak sempat disiapkan. Jadi baginda ditempatkan dalam sebuah mαkαm sementara, yang disediakan untuk orang lain. Simpan pun selama 70 hari sahaja (Hawass, 2004), sebelum dipindahkan ke Thebes dimana baginda disemadikan sampai ditemui pada 4 November 1922.

Sejak ditemui, saintis banyak mengkaji pasal Tutankhamun. Itulah sebab hari ini kita tahu banyak benda perihal baginda. Sampai fungsi buah zαkαr pun diselongkar habis.

Tetapi pada tahun 2010, saintis temui satu benda baru pasal Tutankhamun. Mereka jumpa bintik-bintik kecoklatan pada jasad baginda.

Pada mulanya, kerajaan Mesir sekarang sangka bintik-bintik ini berlaku sebab pembawaan pelancong. Jadi saintis datang membuat ujian DNA… yang membuka jendela baru ke zaman dulu.

Rupa-rupanya, bintik ini terjadi akibat pemumiaan yang tidak dibuat dengan sempurna. Maksudnya jasad Tutankhamun diuruskan dengan cepat.

Mereka terlalu bergegas sampai cat dinding belum kering pun sudah tutup habis semua pintu mαkαm (Harvard Unviersity, 2011).

Akibatnya, ruangan pengebumian Tutankhamun jadi lubuk mikroorganisme. Saintis masih tidak tahu mikroorganisme jenis apa yang tumbuh dalam ruangan ini… sama ada bakteria, virus atau kulat, belum dikenal pasti lagi.

Pentadbiran Mesir cuma risau jika mikroorganisme ini masih hidup. Silap-silap kecoh pula jadinya, dengan berita penularan penyakit baru. Sangkut paut dengan firaun, mesti satu dunia boleh jatuh histeria.

Namun saintis mendapati mikroorganisme tersebut sudah lama mαti selepas ruangan mαkαm kering. Tidak pasti kenapa pengendali mαkαm terlalu bergegas.

Mungkin percubaan untuk simpan cepat-cepat untuk memastikan kompleks mαkαm tidak diketahui sesiapa… kerana zaman dulu memang kerap berlaku rompαkαn mαkαm. Ambil contoh Firaun Amenhotep I yang mαkαmnya teruk dijαrαh perompαk.

RUJUKAN:

Hawass, Z. (2004). The Golden Age of Tutankhamun: Divine Might and Splendour in the New Kingdom. American University in Cairo Press. Halaman 61.

Markel, H. (2010, Februari 17). King Tutankhamun, modern medical science, and the expanding boundaries of historical inquiry. JAMA. 303 (7): 667-668.

Universiti Harvard. (2021, Jun 8). Tut, Tut: Microbial growth in pharaoh’s tomb suggests burial was a rush job. Science Daily.


Rohingya Korban Geostrategi Kuasa Besar

Kenapa kuasa besar seperti Amerika Syarikat (AS) dan China tidak bersungguh dalam kes Rohingya? Sejauh mana kemampuan ASEAN bagi membendung krisis Rohingya? Apakah pula tindakan yang boleh Malaysia lakukan?

1. AS sebenarnya mempunyai kepentingan besar di Myanmar antaranya seperti projek penerokaan dan pengeluaran minyak syarikat gergasi mereka Chevron yang telah diberikan oleh Myanmar berhampiran Rakhine.

2. China melimpahkan pelaburan sebesar USD25.4 bilion ke Myanmar jauh mengatasi jumlah pelaburan AS, Eropah, dan Jepun.

3. Syarikat gergasi lain seperti Shell (Belanda) dan Mitsui (Jepun) turut memperoleh kontrak minyak di Myanmar iaitu di Rakhine dan Tanintharyi.

4. Kuasa besar seperti China dan AS lebih mengutamakan kepentingan geopolitik mereka dengan Myanmar. Persaingan AS-China dalam mendapatkan kerjasama Myanmar ini berkait rapat dengan beberapa faktor antaranya saiz Myanmar selaku negara kedua terbesar di Asia Tenggara serta lokasinya di antara India dan China yang kaya dengan pelbagai sumber bumi yang masih belum dibangunkan.

5. Perlu diketahui bahawa Malaysia merupakan antara pelabur terbesar dan juga rakan dagang utama Myanmar. Pada 2014 sahaja Malaysia merupakan pelabur ketujuh terbesar di Myanmar dengan nilai USD1.65 bilion dalam sektor minyak dan gas (diterajui Petronas), perhotelan dan pelancongan, penternakan dan perikanan, serta pengeluaran.

6. Dari segi perdagangan pula eksport Malaysia ke Myanmar pada 2015 meningkat sebanyak 16.4 peratus daripada RM2.63 bilion pada 2014 kepada RM3.06. Eksport Malaysia ke Myanmar melonjak rentetan peningkatan eksport seperti pengeluaran besi sebanyak RM28.8 juta, produk elektrik dan elektronik sebanyak RM13.2 juta, makanan yang diproses sebanyak RM129.5 juta, serta produk kimia dan berasaskan kimia sebanyak RM79.9 juta.

7. Import Malaysia daripada Myanmar turut meningkat 25.6 peratus daripada RM546.7 juta pada 2014 kepada RM686.5 juta pada 2015. Antara import utama Malaysia ke Myanmar ialah getah, sayur-sayuran, produk makanan laut, kayu balak, serta makanan yang diproses.

8. Berdasarkan kualiti hubungan bilateral ini Malaysia sewajarnya mengambil pendirian tegas untuk mendesak Myanmar agar menstabilkan situasi di Rakhine. Hal ini terpaksa dilakukan Malaysia kerana Pertubuhan ASEAN dilihat tidak berupaya untuk mengambil tindakan secara kolektif, manakala kuasa besar pula tidak begitu komited dalam membela nasib Rohingya ini.

9. Maka pilihan yang tinggal buat Malaysia ialah dengan memberi tekanan ekonomi dan diplomatik secara berterusan dan dalam masa yang sama memesatkan usaha bantuan kemanusiaan dalam pelbagai bentuk dan bersama pelbagai pihak (negara, swasta, dan badan bukan kerajaan NGO).

10. ASEAN menerusi Treaty of Amity and Cooperation (TAC 1976) telah menegaskan bahawa tiada sebarang campur tangan yang boleh dilakukan dalam hal ehwal dalaman sesama negara anggota.

11. Sememangnya Piagam ASEAN 2007 ada menyentuh secara langsung perihal usaha mewujudkan ASEAN yang berpaksikan rakyat, mendaulatkan undang-undang, di samping menjamin kebebasan dan hak asasi manusia.

12. Malah terdapat usaha bagi mewujudkan Badan Hak Asasi Manusia ASEAN sebagaimana dalam Artikel 14 Piagam ASEAN. Badan ini kini dikenali sebagai AICHR (ASEAN Inter-government Commission on Human Rights).

13. Namun penting untuk disedari bahawa ASEAN tidak memiliki sebarang kuasa mahu pun kapasiti penguatkuasaan meskipun langkah menyerupai penghapusan etnik yang jelas melanggar prinsip hak asasi manusia telah dilakukan. Hal ini demikian kerana status etnik Rohingya itu sendiri yang tidak diiktiraf sebagai warganegara telah menjadikan mereka warga yang tidak bernegara (Stateless).


Mahavira: Meninggalkan Kemewahan Demi Menghidupkan Jainisme

Mahavira (bermaksud ‘Wira Ulung’) merupakan seorang ketua agama dalam kalangan masyarakat India purba, yang turut dipercayai sebagai pengasas Jainisme

Namun ramai juga yang menganggap agama Jain sudah wujud sejak sekian lama dan Mahavira hanya bertanggungjawab menghidup dan memperbaharuinya sahaja.

Mahavira juga dihormati dalam kalangan penganut Jain sebagai Tirthankara ke-24 (Tirthankara bermaksud ‘orang yang telah merentasi sungai Samsara’). Beliau hidup pada kurun ke-6 Sebelum Masehi dan berkemungkinan sezaman dengan Buddha.

Sama seperti pengasas Buddhisme, Mahavira dilahirkan dalam kelas sosial Kshatriya dan membesar sebagai seorang putera. Namun kemudian, beliau meninggalkan kesenangan dunia untuk menjadi seorang pertapa.

Selepas meraih kevala atau pencerahan, Mahavira mengembara sebagai seorang guru kerohanian yang bertanggungjawab menuntun murid-muridnya mencapai kevala. Beliau juga dikatakan telah meraih moksha, atau pembebasan diri dari kitaran kem4t1an dan kehidupan semula, dan meninggal dunia pada usia 72 tahun.

KEHIDUPAN AWAL MAHAVIRA

Menurut sumber tradisi, Mahavira dilahirkan pada tahun 599 Sebelum Masehi dalam sebuah keluarga diraja yang menetap di Bihar moden. Nama asalnya adalah Vardhamana (bermaksud ‘bertambah’ atau ‘tumbuh’), yang menyimbolkan kelimpahan harta-kemewahan keluarga dek kelahirannya.

Bapa Mahavira bernama Siddharta, seorang raja (yang memerintah Nata atau Jnatri) manakala ibunya pula sama ada seorang Brahmin bernama Devananda atau seorang Kshatriya bernama Trishala/Videhadinna/Priyakarini.

Menurut penganut Jain, selepas Mahavira dilahirkan, beliau diambil oleh Indra si raja dewa dalam Hinduisme untuk dimandikan di sungai susu kayangan dan menjalani upacara yang selayaknya bagi seseorang yang bakal menjadi Tirthankara.

Ada juga sumber yang mendakwa beliau hidup membujang sepanjang usia, walaupun sumber lain menyatakan beliau sempat berkahwin dan mempunyai seorang anak perempuan sebelum menjalani kehidupan bertapa.

Berikutan statusnya sebagai putera seorang raja (atau pembesar), Mahavira hidup dalam serba kemewahan. Namun, kehidupannya berubah setelah mencapai usia 30 tahun di mana beliau mengubah gaya hidup lama menjadi lebih sederhana dan kedana.

MENJALANI KEHIDUPAN SEBAGAI PERTAPA

Sepanjang 12 tahun setengah, Mahavira bermeditasi, berpuasa, dan menyerahkan tubuhnya dijamah alam, haiwan, dan serangga. Beliau juga menghindari sebarang tingkah ingkar, khususnya meng4nc4m dan menggangu hidupan-hidupan lain.

Pertapaannya ini dipercayai bertujuan untuk menundukkan nafsu syahwat dan keterikatannya pada duniawi. Dakwa sumber Jain lagi, Mahavira kononnya berjaya mencapai kevala dan tidak hanya berhenti di situ, beliau turut membimbing anak-anak muridnya untuk turut mencapai pencerahan yang sama sepertinya.

Ajaran Mahavira kebanyakannya berasaskan ajaran yang disebarkan oleh Parshavanatha, iaiu Tirthankara ke-23. Penganut Jain mempercayai bahawa Mahavira bukanlah pengasas agama mereka, sebaliknya hanya bertanggungjawab memperbaharui dan menyusun-kemas doktrin mitologi, kosmologi, dan sistem kepercayaan metafiziknya.AJARAN-AJARAN MAHAVIRA

Mahavira juga menggubal peraturan hidup buat sami-sami, biarawati-biarawati dan pengamal Jain secara umum. Sebelum men1ngg4l dunia, beliau sempat membimbing seramai 14 000 orang sami dan 36 000 orang biarawati.

Intisari ajaran beliau berkisar pada lima sumpah setia (mahavratas) – iaitu menghindari perbuatan z41im (ahimsa), berlaku jujur (satya), tidak sesekali mencvri (asetya), memelihara kesucian diri (brahmacharya), dan ketidakterikatan pada duniawi (aparigraha).

Ahimsa merupakan salah satu intipati ajaran Mahavira yang meninggalkan kesan berpanjangan dalam falsafah India. Kelima-lima sumpah setia ini bertujuan untuk membimbing para pengikut Mahavira dalam mencapai kevala. Mahavira menghembuskan nafas terakhirnya di Pava, Bihar, pada tahun 527 Sebelum Masehi ketika berusia 72 tahun.


Bitcoin: Pizza Papa John Bernilai RM94.1 JUTA!

Pada 22 Mei 2010 sejak mata wang digital bitcoin dilancarkan pada Januari 2009, seorang pengaturcara (programmer) bernama Laszlo Hanyecz telah berjaya membuat transaksi jual beli 2 keping pepperoni pizza Papa John dengan harga 10 000 BTC yang beliau sendiri lombong. (Ketik disini untuk ke artikel Cryptocurrency: Apa Itu Bitcoin?).

Ianya bermula di dalam sebuah forum laman sesawang Bitcoin Talk dimana Laszlo Hanyecz telah membuat satu tawaran kepada umum untuk membayar 10 000 BTC kepada sesiapa yang boleh menghantar 2 keping pizza pepperoni kepada beliau yang berasal dari Florida. Secara tepat tawaran ini dibuat pada 18 Mei 2010 pada pukul 12.35 pagi dan beliau telah menunggu sehingga 21 Mei 2010 dan tiada sesiapa pun yang berminat mengambil tawaran tersebut sehinggalah pada 22 Mei 2010 beliau telah berjaya melengkapkan transaksi jual beli 2 keping pizza Papa John dari seorang yang bernama Jercos dengan harga 10 000 BTC. Di bawah merupakan petikan tawaran dan maklum balas yang dibuat oleh Laszlo, diambil dari forum bitcointalk.org;

Pizza for bitcoins?

May 18, 2010, 12:35:20 AM

I’ll pay 10,000 bitcoins for a couple of pizzas.. like maybe 2 large ones so I have some left over for the next day. I like having left over pizza to nibble on later. You can make the pizza yourself and bring it to my house or order it for me from a delivery place, but what I’m aiming for is getting food delivered in exchange for bitcoins where I don’t have to order or prepare it myself, kind of like ordering a ‘breakfast platter’ at a hotel or something, they just bring you something to eat and you’re happy!

I like things like onions, peppers, sausage, mushrooms, tomatoes, pepperoni, etc.. just standard stuff no weird fish topping or anything like that. I also like regular cheese pizzas which may be cheaper to prepare or otherwise acquire.

If you’re interested please let me know and we can work out a deal.

Thanks,

Laszlo

Re: Pizza for bitcoins?

May 21, 2010, 07:06:58 PM

So nobody wants to buy me pizza?  Is the bitcoin amount I’m offering too low?

Re: Pizza for bitcoins?

May 22, 2010, 07:17:26 PM

I just want to report that I successfully traded 10,000 bitcoins for pizza.

Pictures: http://heliacal.net/~solar/bitcoin/pizza/

Thanks jercos!

Untuk baca lebih lanjut (jumlah semasa entri adalah sebanyak #1448) boleh ke laman sesawang forum Bitcoin Talk tersebut;

Hari ini semasa artikel ini di karang (31 May 2017), 2 keping pepperoni pizza itu telah pun berharga USD21.9 juta atau dalam tukaran ringgit sebanyak RM94.1 juta! (Ianya berdasarkan tukaran bitcoin semasa). Pada ketika transaksi jual beli itu dibuat pada 2010 mata wang digital bitcoin ini tiada nilai dalam pasaran mata wang dan tanpa beliau sedari transaksi itu telah pun menjadi antara detik bersejarah dalam dunia cryptocurrency kerana ia merupakan transaksi jual beli yang pertama melibatkan mata wang digital.

Kini tarikh 22 Mei telah diiktiraf dan disambut meluas oleh penggemar matawang digital dengan menggelar hari tersebut sebagai “Bitcoin Pizza Day”. Pada hari seperti ini, peminat mata wang digital akan menyambutnya dengan membeli pizza menggunakan mata wang digital. Sebagai contoh di negara Eropah, terdapat laman web seperti Takeaway.com yang menerima bitcoin sebagai bayaran untuk membeli makanan seperti pizza. Seperti di Jerman pula, syarikat perkhidmatan pembayaran berdasarkan teknologi blockchain iaitu Bitwala telah pun melancarkan kempen pada setiap 22 Mei supaya komuniti pengguna mata wang digital dapat menggunakan bitcoin untuk menderma makanan berupa pizza kepda anak-anak pelarian di Berlin.

Kini 8 tahun telah berlalu dan sekarang terdapat lebih kurang 100 ribu syarikat dan organisasi telah pun mengiktiraf penggunaan bitcoin sebagai matawang dan jumlah itu semakin berkembang dari semasa ke semasa. Diharap kita dapat melihat teknologi blockchain ini yang menjadi asas sistem mata wang digital dapat di terokai dengan lebih meluas terutama untuk perkembangan sistem kewangan negara.

Sumber:


Sesuatu Sedang Terjadi Pada Sungai Puyu

Muara Sungai Puyu – tempat air masin dan air tawar bertemu, menurut nelayan tempatan, Saufi, akan terbuka dan tertutup secara semula jadi.

Musim ia terbuka, ikan-ikan dari laut bebas keluar masuk untuk mengawan dan bertelur. Musim tertutup pula, memberi tempoh anak-anak ikan membesar. Kemudian, tiba semula musim terbuka, ikan-ikan matang keluar ke habitat laut. Ikan-ikan dari laut pula kembali ke muara untuk proses yang disebut awal tadi.

Muara yang terbuka dan tertutup ini – geomorfologi, berpaut pada peredaran bulan yang mempengaruhi pasang surut laut. Lebihan air akibat hujan dikawal juga melalui kitaran musim di muara ini.

Tidak ada pulau besar di hadapan Pantai Pasir Panjang. Oleh itu, angin kuat dari selat dan hempasan ombak membentuk pasir yang sesuai untuk penyu mendarat di Segari, Perak.

Kehadiran penyu di satu-satu kawasan bukan saja-saja. Ia adalah indikator kepada kepermaian ekosistem di pantai. Dari situ kita boleh membaca bahawa di pantai itu tidak berlaku pencemaran dan menjadi lokasi kegemaran ikan.

Penyu adalah makhluk yang sensitif dan berjiwa suci. Kalau pantai kotor, bising dan terang jangan harap penyu sudi bertandang.

Malangnya, Pusat Konservasi Penyu Segari yang terletak 7km daripada muara Sungai Puyu merekodkan kehadiran penyu di sini, 130 ekor pada 2016 menurun kepada 85 ekor sahaja pada 2017. Kutipan telur penyu juga menunjukkan angka penurunan daripada 12,874 biji pada 2016 kepada 8,532 biji sahaja pada 2017.

Selain kehidupan penuh ancaman di lautan, penyusutan kehadiran penyu ini dikhuatiri akan meninggi peratusannya lebih-lebih lagi sejak kedatangan jentera-jentera besar, melintang di muara Sungai Puyu.

Ada beberapa persoalan harus didengarkan oleh pihak-pihak yang memegang jawatan; Mengapa muara yang berada dalam HSK Segari Melintang, dinobat pula sebagai Kawasan Sensitif Alam Sekitar Tahap 1, yang mana undang-undangnya menutup tegas kepada laluan aktiviti pembangunan fizikal, kecuali untuk kajian dan eko pelancongan terkawal, kini menyambut terbuka kedatangan jentera ini?

Persoalan asas ini tuan-tuan dan puan-puan, bukan hendak mengajak beromantis dengan alam, jiwang-jiwang malam ini penyu menangis dan sebagainya.

Jauh daripada itu, ia mempertikaikan kepincangan hal ehwal pentadbiran, muslihat atas nama pembangunan, dan projek-projek yang memberi impak langsung kepada punca pendapatan penduduk tempatan – pemusnahan lubuk ikan.

Kita tidak lagi memikirkan isu alam sekitar sekadar memuja keindahan panorama, tetapi memasuki fasa melindungi bekalan makanan negara, pendapatan penduduk tempatan, kualiti kesihatan, penularan penyakit sosial dan risiko ditimpa bencana. Kita bercakap soal keselamatan.

Jadi, adakah kepedulian yang diutarakan melalui persoalan ini dianggap menyeru kepada kemunduran? Bahagian mana di sini yang dikatakan anti pembangunan? Dan, apakah kemandirian dan kesejahteraan rakyat boleh diukur kepada berapa tan pasir mampu dikorek, berapa luas laut berjaya ditambak dan berapa tinggi bangunan dapat ditayang?

#AyuhBerKUASA
#SelamatkanPenyuSegari

Nota Editor: Artikel adalah sumbangan Naziatul Azrin untuk The Patriots.


Boleh Ke Konflik Israel-Palestine Sekarang Heret Ke WWIII?

P.eran.g Arab-Israel 1948, 1967 & 1973 lagi berpotensi membawa kepada p.erang dunia berbanding sekarang.

Waktu tu US sokong Israel, USSR sokong Arab/Palestin. Clear cut.

Sebab tu negara-negara seperti Korea Utara & Cuba sampai now tak iktiraf Israel.

Tapi keadaan sekarang sangat berbeza.

P.era.ng dunia berpunca daripada corak pakatan yang rigid. Bila terjadi dua kem, maka potensi berp.era.ng tinggi.

WW1 tercetus akibat ketegangan antara “kem Serbia” (Rusia, Perancis) dan “kem Austria” (Jerman) susulan kejadian Putera Austria dibu.n.uh oleh orang Serbia di Bosnia.

Pe.ran.g dunia berpunca daripada corak pakatan yang rigid. Bila terjadi dua kem, maka potensi berp.eran.g tinggi.

WW1 tercetus akibat ketegangan antara “kem Serbia” (Rusia, Perancis) dan “kem Austria” (Jerman) susulan kejadian Putera Austria dib.un.uh oleh orang Serbia di Bosnia.

Walaupun dalam isu Israel vs Palestin, negara-negara Islam adalah “kem Palestin” yang tidak berbelah bahagi (tak iktiraf Israel), tapi lebih banyak negara (termasuk kuasa-kuasa besar seperti Rusia & China) iktiraf kedua-dua Israel & Palestin, dan cuba jadi pendamai.

Bagi negara yang iktiraf Israel saja, mereka pun bukan menolak Palestin secara total.

US misalnya masih “ketua” dalam usaha perdamaian Israel-Palestin, walaupun menyebelahi Israel (itu menyebabkan reputasi US jatuh dan Rusia-China cuba ambil alih peranan US).

Jadi potensi konflik Palestin mencetuskan WWIII adalah sangat rendah, untuk masa kini.

Sebaliknya, konflik China-Taiwan, Korea Utara-Selatan, Rusia-NATO lebih berpotensi mencetuskan WWIII.


Mengapa China Dipanggil China?

Setiap negara mempunyai nama. Asal usul beberapa nama sesebuah negara adakalanya cukup jelas. Sebagai contoh, United States of America (Amerika Syarikat) adalah lima puluh buah negara yang disatukan di Amerika Utara. Manakala beberapa nama negara lain ada yang lebih mengelirukan seperti Iceland dan Greenland.

Iceland adalah negara dengan tanah yang subur dan penuh dengan kehijauan alam semulajadi, bahkan mempunyai volkano di Atlantik Utara manakala negara Greenland pula adalah wilayah autonomi kerajaan Denmark yang beriklim sejuk dan diliputi 80% ais hingga kebanyakan geografinya hampir tidak mempunyai habitat selain kawasan garis pantai. Mengapa China?

Jadi, apa punca yang menyebabkan dua tempat ini memiliki nama yang sangat berbeza dengan bentuk geografinya? Dikatakan, nama Iceland berasal daripada taktik yang digunakan oleh peneroka Norse untuk menghalang pengunjung daripada mengunjungi Iceland. Sebaliknya, Greenland mendapat namanya sebagai taktik untuk menarik peneroka baru.Nama tradisional China adalah  中国 (Zhōngguó) yang bermaksud “kerajaan tengah”. Nama ini berasal dari pandangan etnosentrik China kuno mengenai dunia. Orang China kuno tidak mengetahui apa-apa tentang dunia yang ada di luar pergunungan di sebelah barat, padang pasir di utara dan laut di selatan dan timur. Oleh itu, mereka menganggap tanah air mereka sebagai pusat peradaban dunia dan maharaja mereka adalah pemerintah dunia.

Jadi, hingga ke hari ini, orang China tidak pernah menyebut nama negara mereka sebagai “China” kerana ia jelas berbeza dengan sebutan lidah di kalangan bangsa mereka sendiri. Tetapi mengapa seluruh dunia mengenali mereka sebagai China?Nama rasmi negara China Moden ialah 中华人民共和国 (Zhōnghuá Renmin Gongheguo) atau “Republik Rakyat China”. Nama ini mula diterima pada tahun 1949 selepas berakhirnya Per4ng Saudara China.

Terdapat banyak teori mengenai penciptaan nama China versi Inggeris ini. Bukti terawal menyebut perkataan tersebut adalah pada tahun 1555 di dalam sebuah buku Portugis yang diterjemah oleh orang Inggeris, Richard Eden, dan dianggap sebagai orang yang pertama menggunakan perkataan “China”.

Perkataan Portugis untuk “China” berasal dari perkataan Parsi “Chīnī”.  Teori yang lain, yang lebih diterima umum, meyakini bahawa nama dinasti imperial China yang pertama, iaitu Dinasti Qin (disebut “Chin”) sebagai punca utama yang mencipta nama China. Persamaan fonetik antara Qin dan China hari ini dianggap sebagai kemungkinan paling kukuh tentang asal-usul perkataan “China”.

China bukan satu-satunya negara yang lebih dikenali dengan nama Inggerisnya berdasarkan kaitan antara fonetik dan vernakular Inggeris. Sebilangannya termasuklah: Spain (España), Mexico (Estados Unidos Mexicanos), Brazil (Brasil), Netherland (Nederland), dan Italy (Italia).

Setiap negara di Bumi mempunyai nama dan makna dalam bahasa vernakular, tetapi kisah di sebalik nama mereka dalam bahasa Inggeris tidak dinafikan agak unik. Ia sama seperti bagaimana orang Melayu menyebut nama negara-negara lain seperti Yunani (diambi dari perkataan Parsi dengan sebutan yang sama) untuk Greece atau Perancis untuk France.

Sebutan Mengikut Lidah Tempatan

Sebab mengapa nama China digunakan Barat agak memeningkan.  Sama seperti kebanyakan nama Inggeris untuk negara lain di mana nama itu tidak pernah digunakan dalam negara itu sendiri.

Jika kita mengenali mereka sebagai ‘Yunani’, orang barat mengenali mereka sebagai ‘Greece’, tetapi bagi orang Yunani sendiri, mereka menyebut nama mereka sebagai ‘Hellas’. Sementara orang Inggeris merujuk Mesir sebagai ‘Egypt’, kita merujuk mereka sebagai ‘Mesir’ dan ia hampir serupa dengan sebutan sebenarnya iaitu ‘Misr’.

Nama ‘China’ itu sendiri juga dipercayai telah digunakan selama ribuan tahun dan tidak mudah hendak menjejak asal usulnya yang sebenar. Mungkin juga ia berasal dari perkataan Sanskrit ‘Chinasthana’ yang bermaksud negara di sebelah Timur India atau mungkin benar ia berhubungkait dengan Dinasti Qin dengan sebutan ‘Chin’.

Nama itu sudah lama digunakan sebelum Maharaja Qin Shih Huang (259 – 210 SM) menyatukan seluruh China. Sebelum penyatuannya, kerajaan Qin adalah kerajaan paling barat dari seluruh kerajaan-kerajaan yang lebih kecil yang meliputi seluruh tanah besar China dan Qin akan menjadi sempadan pertama yang akan dilintasi oleh pedagang yang melakukan perjalanan darat dari India dan Asia Tengah. Dari ‘Chin’, orang Yunani dan Rom mungkin memperoleh istilah ‘Sinae’ yang sentiasa kita temui melalui istilah-istilah seperti ‘sinophile’ (seseorang yang mengagumi China) dan ‘sinologist’ (seseorang yang mengkaji budaya China). Pada zaman Rom, nama lain yang digunakan adalah ‘Serica’, tanah asal munculnya bahan sutera. Serica dipercayai berasal dari perkataan Cina untuk sutera 丝 (sī yang disebut ‘ser’). Dari situ juga dipercayai perkataan Inggerisnya (silk) muncul.

Negara lain pula akan menggunakan nama yang berbeza untuk China berikutan sejarah hubungan mereka dengan negara tersebut atau bagaimana lidah mereka menyebut nama asal negara China, contohnya orang Indonesia menyebut China sebagai ‘Tiongkok’ sebagai ganti kepada sebutan ‘Zhonghua/Zhongguo).  Nama ‘Cathay’ pula digunakan di Rusia dan Asia Tengah merujuk kepada orang-orang ‘Qidan/Khitan’ yang memerintah China utara pada abad ke-11.

Bangsa Han Dan Bahasa Mandarin

Dengan 92% populasi penduduk China dikategorikan sebagai 汉 atau Han (bangsa majoriti di China), istilah ‘Han’, dijadikan nama bangsa untuk seluruh bangsa yang kita kenali sebagai bangsa Cina hari ini, istilah itu dinamakan bersempena empayar kedua yang memerintah seluruh China iaitu dinasti Han.Sama seperti pelbagai perkataan yang digunakan untuk merujuk kepada bahasa yang digunakan orang Cina. Pertama-tama sekali, seperti bahasa Melayu, sebenarnya terdapat beberapa bahasa dan sangat banyak dialek yang dituturkan di China, jadi, istilah “Universal Chinese” tidak sah. Ia juga digunakan untuk merujuk kepada China secara keseluruhan walaupun ia mengecualikan beberapa etnik minoriti.  Pada zaman Han, had geografi secara kasar bangsa Cina moden telah ditetapkan.

Dialek rasmi dan paling banyak digunakan dalam bahasa Cina adalah yang digunakan di Beijing. Hubungan bersejarahnya dengan istana zaman Imperial menyebabkan istilah ‘Mandarin’ digunakan untuk bahasa itu, merujuk kepada bahasa istana yang dituturkan para pegawai istana.

‘Mandarin’ kemudian dijadikan istilah yang digunakan oleh orang Portugis untuk merujuk kepada para pegawai istana di China, Portugis mendapat istilah ini dari perkataan Melayu iaitu ‘menteri’ yang merupakan istilah untuk merujuk kepada para pegawai istana orang Melayu. Istilah ‘menteri’ ini berkongsi akarnya dengan perkataan Sanskrit ‘mantri’.Di China nama rasmi untuk bahasa Mandarin adalah 普通话 (Pǔ Tōng Huà) mengikut sebutan biasa. Bagi mencerminkan asal-usul sejarah bahasa orang Han, ia juga dikenali sebagai 汉语 (hàn yǔ).

RUJUKAN:


Jasa Pesakit Skizofrenia Dalam Menyusun Kamus Inggeris Oxford

Jeriji besi bukanlah tempat kelahiran yang asing buat karya besar. Ramai pengarang menimang ‘cahaya mata’ mereka ketika berada dalam pen.jara. Antaranya Nelson Mandela (Conversations with Myself), Buya Hamka (Tafsir al-Azhar), Rustichello da Pisa (The Travels of Marco Polo), dan Miguel de Cervantes (Don Quixote).

Jadi, ‘pen.jara’ dan ‘karya’ tidaklah aneh andai diiringkan bersama. Apa yang aneh adalah jika ‘pen.jara’ tadi ditukar kepada ‘rumah sa.kit jiwa’. Hal seperti ini nadir. Tetapi, ia pernah hadir dalam sejarah. Di mana, sebuah naskhah agung disusun (sebahagiannya) di mental asylum. Iya. Di pusat kesihatan mental dan oleh pesa.kit mental. Nadir, bukan?

Bagi menyoroti kisah ini, mari kita kembali ke tahun 1857. Latar tempatnya adalah kota London, England. Ketika itu, lembaga bahasa di Great Britain (dikenal sebagai Philological Society of London, atau ringkasnya; Society) sedang meladeni tiga kamus Bahasa Inggeris paling utama yang ada – iaitu yang disusun oleh Nathan Bailey (pada 1721), Samuel Johnson (1755), dan Noah Webster (1828).

Satu kesimpulan lantas diusulkan; tigas naskhah ini belum memadai. Jadi, Society pun berpakat untuk menghasilkan kamus baru yang lebih kaya – cukup kaya untuk memuatkan semua kosakata berbahasa Inggeris. Hasrat murni ini justeru dihebahkan.

Dua puluh dua tahun kemudian (pada 1879), usahasama dijalinkan antara Society dan Oxford University Press. Menurut perancangan awal, kamus baru tersebut bakal diterbitkan dalam empat jilid – terdiri daripada 6,400 halaman secara keseluruhan dan memuatkan kesemua kosakata Inggeris yang diguna pakai semenjak awal Zaman Pertengahan (1150 M).

Usaha tersebut digalaskan pada bahu James A.H. Murray (1837-1915). Ia dijadualkan siap dalam tempoh sepuluh tahun. Namun, perancangan manusia hanya sebatas perancangan. Kenyataannya, ia memakan masa dan usaha tujuh kali lebih besar dari apa yang dijangkakan.

Lima tahun selepas projek mega itu dijalankan, Murray dan pasukannya hanya mampu menyusun sehingga entri bagi vokabulari ‘ant’ (semut). Dah kalau hendak susun sehingga ‘ant’ pun ambil masa lima tahun, entah berapa lama pula untuk selesaikan hingga perkataan terakhir.

Maka, Murray pun membuka pembabitan kepada orang ramai. Pamplet diedarkan. Sukarelawan dialukan. Seluruh England justeru diseru untuk ambil bahagian. Memang ramai yang menyahut panggilan, termasuklah J.R.R. Tolkien (masyhur dengan karya The Lord of the Ring).

Namun dalam ramai-ramai itu, ada seorang yang mengirim sumbangan entri dari kuarters rumah sa.kit jiwa di Berkshire – berjarak 78 km dari London. Nama penyumbang ini ialah William Chester Minor.

Minor dilahirkan di Sri Lanka pada 22 Jun 1834. Yakni, beberapa bulan selepas pasangan Eastman Strong Minor dan Lucy Bailey berpindah dari New England. Di sana, Minor dibesarkan sebagai anak mubaligh.

Justeru, dia menerima pendidikan terbaik, termasuklah pendedahan terhadap tabiat membaca, melukis dan bermain seruling. Ini memupuk jiwa Minor untuk jadi lebih halus. Namun, kehalusan ini mula diuji pada usia 13 tahun.

Minor selalu diulit keinginan naf.su yang kuat. Namun, pembawaan beragama mendorongnya untuk tidak tunduk pada syah.wat. Dikotomi ini sentiasa menghambat, membuat Minor selalu resah dan rasa bersalah.

Keadaan jadi tambah susah tanpa sentuhan seorang ibu, memandangkan Lucy meninggal sejak dia berusia tiga tahun. Ibu tirinya pula sibuk dengan anak yang ramai. Jadi, kita boleh bayangkan bagaimana Minor berpe.rang dengan diri sendiri sejak usia dini.

Sebaik menginjak umur 14 tahun (1848), dia dihantar pulang ke New Haven (Connecticut, Amerika Syarikat) bersama bapa saudaranya. Di sana, dia memasuki Akademi Ten.tera Russell.sebelum melanjutkan pengajian ke Yale School of Medicine dalam jurusan perubatan.

Tahun 1863, dia menerima ijazah. Pada tahun sama juga, dia mula berkhidmat sebagai doktor bedah. Tempat kerja pertamanya ialah Knight Hospital, sebuah hospital tentera di New Haven. Namun lantaran lokasinya yang terpencil, Minor minta untuk turun ke lapangan.

Permohonan diluluskan. Dia ditempatkan di utara Virginia – medan yang menyaksikan pertem.puran paling berdarah sepanjang Pe.rang Saudara (1861-1865), iaitu Pertem.puran Wilderness (Mei 1864). Dianggarkan, kasualtinya mencecah lebih 28,000 orang – 18,000 bagi Perikatan dan 11,000 bagi Konfederasi.

Angka ini sahaja sudah cukup menduga. Belum lagi suasana di medan yang memang sama sekali berbeza. Di mana, berbanding sebelumnya, Minor kali ini perlu memo.tong anggota dan mencungkil peluru tanpa menggunakan sebarang ubat penahan sa.kit. Jadi, bayangkanlah segala erangan dan pemandangan (da.rah, tangan, kaki, dan ma.yat) yang perlu dijamah oleh Minor. Kesemua ini, bagaimana pun, masih kecil.

Apa yang paling mengucilkan hati Minor adalah tugasan menghu.kum tentera yang didapati lari dari medan pe.rang. Dia disuruh mencacah huruf ‘D’ (untuk deserter) pada pipi mereka menggunakan besi panas. Bayangkan, Minor yang berjiwa artistik dipaksa melakukan hal sebengis itu. Tidak hairan jika ia meninggalkan kesan besar pada mentalnya.

Apapun, sebelum keadaan jadi melarat, dia sempat berkhidmat di L’Overture Hospital di Alexandria. Ketika di sana, Minor dinaikkan pangkat menjadi pembantu doktor bedah dalam US Army. Kemudian, dia dipindahkan pula ke New York untuk menangani wabak kolera.

Mula dari detik itulah Minor alami perubahan. Lebih-lebih lagi ketika pertunangannya dibatalkan. Lantas untuk meredakan tekanan, dia pun melanggan khidmat pela.curan. Hampir setiap malam Minor berbuat demikian. Sampaikan pada 1867, pangkatnya diturunkan. Setahun kemudian, khidmatnya pula digugurkan.

Ini lantaran dia didiagnos menghidap kecelaruan delusi. Bagi merawat diri, Minor pun daftar masuk ke Hospital Mental St. Elizabeth (Washington D.C) selama tiga tahun. Usai tiga tahun, dia putuskan untuk menukar pemandangan dengan harapan kesihatannya makin membaik.

Justeru, kapal trans-atlantik pun dinaiki. England jadi destinasi. Minor memilih sebuah pekan kecil bernama Lambeth untuk didiami. Katanya, tempat itu dipilih lantaran mudah ‘mendapatkan perempuan’.

Tabiat buruk itu ternyata masih mengekorinya. Turut ikut sama ialah penyakit paranoia yang dialaminya sejak lama. Iya, lama. Sejak peristiwa di Virginia lagi. Minor sentiasa risau kalau-kalau orang yang dicacahnya itu membu.ru dan membu.nuhnya.

Jadi bagi Minor, setiap malam umpama medan pe.rang. Dia kerap membayangkan ada orang pecah masuk ke dalam biliknya lalu menye.rangnya semasa tidur. Punya teruk paranoia itu sampaikan pada suatu malam, tanggal 17 Februari 1872, dia menem.bak ma.ti seorang lelaki.

Semuanya gara-gara dia menyangka lelaki itu pecah masuk biliknya. Sedangkan pada hakikatnya, lelaki bernama George Merret itu elok sahaja berjalan pulang dari tempat kerja – pulang dari mencari nafkah buat enam orang anak dan isterinya, Eliza yang sedang sarat.

Dalam semalaman, Minor jadi pembu.nuh. Namun, mahkamah memutuskan yang dia tidak bersalah. Ini lantaran kesalahan tersebut dilakukan tanpa kewarasan. Atas alasan sama, dia dimasukkan ke Broadmoor Cri.minal Lunatic Asylum di Berkshire.

Kehidupan di sana bagaimana pun cukup selesa, berkat status lamanya sebagai pakar bedah dan wang pencennya yang melimpah. Dia diberikan dua bilik – satu untuk tidur dan satu lagi untuk berhibur; melukis, membaca, dan bermain seruling.

Dia memang diberi banyak kelebihan dan kebebasan. Hatta kerja-kerja rumah juga diserahkan kepada jiran bilik sebelah yang diberi upah. Waktu siangnya relatif indah. Namun, segalanya berubah bila malam menjengah. Hanya pada awal 1880an, barulah keadaan sedikit membaik.

Sekitar tahun tersebut, dia terjumpa pamplet yang diedarkan oleh Philological Society of London. Ia berkenaan pencarian sukarelawan bagi projek penyusunan kamus Inggeris yang baru. Minor sebagai seorang bibliofil yang punya banyak masa lantas menyelak buku-buku lama dalam perpustakaan peribadinya. Segala perkataan disenaraikan. Maknanya disertakan. Cara penggunaannya juga dirangkumkan.

Kebanyakan rujukan Minor adalah buku dari tahun 1600an – 1700an. Rata-rata bergenre pengembaraan, sesuai sebagai hobi dan terapi. Antara buku yang paling banyak dirujuknya ialah A New Account of East India and Persia (1698) oleh John Fryer. Menerusi buku itu sahaja, Minor berjaya menyenaraikan kira-kira 1,000 perkataan.

Dianggarkan secara keseluruhan, Minor menyumbangkan sebanyak 12,000 entri. Kesemua ini dilakukan dalam tempoh lebih kurang 20 tahun, iaitu dari 1880 hingga 1902.

Sepanjang tempoh itu, Minor selalu dikunjungi oleh Eliza si balu Merret. Iya. Peristiwa yang sepatutnya membuat mereka saling bermasam muka ternyata mendorong mereka untuk saling menjaga. Minor atas rasa tanggungjawab memberi pampasan kepada Eliza sekeluarga. Manakala Eliza pula hampir setiap bulan datang melawatnya di Broadmoor sambil membawa buku baru buat Minor.

Sepanjang tempoh itu juga, Minor berteman rapat dengan ketua penyunting James Murray. Untuk beberapa tahun, mereka cuma berhubung menerusi surat (yang disertakan entri oleh Minor). Pertemuan pertama hanya berlaku pada Januari 1891. Saat itu, barulah kedua-duanya saling mengenali.

Walau dalam keadaan mental yang sebegitu rupa, sumbangan Minor masih diterima. Malah pada 1899, Murray memujinya secara terbuka, “Sejarah empat kurun kebelakangan dapat dihidupkan kembali menerusi petikan dia (Minor) seorang sahaja.” Memang kalau buat carian tentang penyumbang paling prolifik dalam penyusunan Kamus Inggeris Oxford, nama Minor yang akan terpapar.

Apapun, penglibatan Minor terhenti pada 1902. Ia gara-gara kesihatannya makin merudum. Gangguan dan desakan yang dialaminya sangat teruk. Sampaikan, Minor bertindak memo.tong alat kela.min sendiri lantaran kuatnya desakan untuk melakukan se.rangan sek.sual ke atas kanak-kanak.

Lantas pada 1910 (usia 76 tahun), dia dipindahkan semula ke Hospital St. Elizabeth. Sembilan tahun juga dia di sana lantaran didiagnos menghidap dementia praecox (istilah lama untuk skizofrenia), sebelum meninggal pada Mac 1920 akibat radang paru-paru.

Jasadnya disemadikan di New Haven’s Evergreen Cemetery, tanpa sebarang sebutan tentang jasanya yang besar dalam bidang bahasa. Minor sendiri tidak sempat menyaksikan sumbangannya berbuah menjadi Kamus Inggeris Oxford edisi pertama.

Apapun yang pasti, bakti Minor berkekalan dan kisahnya pula menyinarkan harapan. Betapa, walau menghidap masalah mental, Minor cekal menghadapi turun naik kehidupan dan seimbang antara menerima dan memberi sumbangan.

RUJUKAN:

Blair, Jenny. (2009). A (ditapiskan) soul finds redemption in words. Yale Medicine Magazine.

DeLong, William. (2017, 4 November). The (ditapiskan) Origins of the Oxford English Dictionary. All That Interesting.

Esh. (2021, 17 October). Wild Tale of the Murderer who Wrote Oxford English Dictionary in Asylum. Medium.

OED. (n.d). History of Oxford English Dictionary.

Radeska, Tijana. (2016). The sad life of William Chester Minor – one of the largest contributors to the Oxford English Dictionary who was held in a lunatic asylum for (ditapiskan) at the time. The Vintage News.

Taylor, Rupert. (2020, 18 November). The (ditapiskan) Mind of William Chester Minor. Owlcation.

Writers, U.S. Army. (2010, 8 November). Dr. William Minor (1834-1920): Insane Doctor who Contributed to the Oxford English Dictionary. Forgotten News Makers.